Pemerdagangan haiwan liar boleh cetuskan pandemik lain, kata aktivis

Pakar alam sekitar menggesa aktiviti pemerdagangan haiwan liar dihentikan segera sekali gus memperingatkan penjualan dan pengambilan organ binatang boleh mencetuskan penularan wabak lain ketika dunia berjuang membendung Covid-19 – virus yang baru-baru ini dilaporkan mungkin menjangkiti manusia melalui haiwan perantara berpunca daripada kelawar.Gesaan tersebut juga susulan sebuah laporan yang diterbitkan platform dasar-sains negara-negara Pertubuhan Bangsa-Bangsa Bersatu (PBB) mengenai biodiversiti dan khidmat ekosistem yang menyatakan bahawa kira-kira 1.7 juta virus dianggap wujud pada binatang dan sekitar 827,000 boleh menjangkiti manusia melalui kontak rapat.Menurut laporan tersebut, lebih 70% kemunculan penyakit seperti Ebola, Zika dan Nipah m berpunca daripada mikrob yang terdapat pada haiwan namun kemudian menjangkiti hidupan liar lain, ternakan dan manusia.Aktivis Andrew Sebastian berkata pemerdagangan haiwan liar adalah “masalah besar”.“Pertama, binatang boleh pupus. Kedua, ada ancaman virus yang boleh hidupkan virus tidak aktif di kawasan haiwan liar sejak bertahun-tahun lamanya,” katanya kepada MalaysiaNow.Gesaan kepada kerajaan untuk melarang pemerdagangan hidupan liar bukanlah perkara baru.Jabatan Perlindungan Hidupan Liar dan Taman Negara Malaysia (Perhilitan) juga sering dilaporkan berusaha untuk menangkap dan mendakwa mereka yang terlibat dalam pemerdagangan haiwan atau bahagian anggota badannya.Namun Sebastian berkata pemerdagangan hidupan liar terus berlaku dan semakin menjadi-jadi.Katanya lagi, hal ini berlaku disebabkan wujud permintaan dari China.“China adalah pengeksport dan pengguna hidupan liar nombor satu di dunia. Ramai dari komunitinya di seluruh dunia masih berpegang dengan cara tradisional untuk memakan bahagian tubuh haiwan liar untuk tujuan kesihatan,” katanya di samping turut berkata hal ini perlu dihentikan segera.Presiden Pertubuhan Pelindung Khazanah Alam Malaysia (Peka) Shariffa Sabrina Syed Akil berkata habitat semula jadi haiwan yang dimusnahkan ketika ini juga meningkatkan risiko penyakit tidak diketahui merebak kepada manusia kerana hidupan liar kini mula mendekati haiwan ternakan, ladang dan tempat tinggal manusia.“Pembukaan hutan dara boleh melepaskan patogen dan bakteria yang tak pernah ditemui sebelum ini,” tambahnya.Sabrina dan Sebastian bersetuju larangan menyeluruh terhadap pemerdagangan hidupan liar setempat perlu dilaksanakan, kerana aktiviti tersebut boleh menimbulkan ancaman terhadap keselamatan masyarakat.Sebastian juga turut memberi amaran mengenai pemerdagangan haiwan peliharaan eksotik yang menurutnya turut berperanan dalam isu pemerdagangan haiwan liar di Malaysia.“Mulakan dulu larangan pemerdagangan haiwan peliharaan eksotik yang menggalakkan permintaan aktiviti pengurungan binatang, sama ada hidupan liar tempatan atau hidupan liar dari luar negara.“Ini bukan sesuatu kebiasaan yang kita harus terima dalam perniagaan,” katanya.Bagaimanapun, usaha menghentikan pemerdagangan hidupan liar tidak mungkin berjaya tanpa undang-undang yang lebih ketat selain pelaksanaan hukuman yang lebih berat, kata mereka.Shariffa menambah, ketika ini, masih ramai pemburu haram dan pedagang hidupan liar bebas menjalankan aktiviti dan berjaya melepaskan diri tanpa dihukum jika ditangkap.Menurutnya lagi, usaha menyelamatkan binatang kurungan juga sering terlambat.Shariffa berkata, Perhilitan mungkin sudah bekerja keras bagi menghentikan pemerdagangan hidupan liar, dan aktiviti pemburu haram.Namun, tugas tersebut terlalu besar untuk sebuah jabatan sahaja.Dia mencadangkan agar badan itu turut bekerjasama dengan jabatan lain, masyarakat setempat dan bahkan pasukan bersenjata.Sebagai pengkritik yang lantang berhubung kegiatan pembalakan di Malaysia, Shariffa turut menggesa jabatan perhutanan negeri menghentikan nyahwarta kawasan hutan dan aktiviti pembalakan baru.Sebastian pula berkata kerajaan juga boleh mencegah aktiviti pemburuan haram serta pemerdagangan binatang liar dengan menghentikan pengedaran lesen memburu dan melarang penjualan haiwan peliharaan eksotik.“Ganjaran untuk pemberi maklumat juga harus ditambah,” katanya.Menurutnya, penduduk tempatan termasuk malim hutan dan komuniti tempatan harus diberi kuasa untuk memantau aktiviti penangkapan atau pemerdagangan hidupan liar.“Ini akan membantu undang-undang yang ada dapat diterapkan dengan lebih berkesan.”


Premis tersenarai dalam sistem HIDE diarah tutup 3 hari

Premis termasuk bazar Ramadan yang tersenarai dalam sistem Hotspots Identification for Dynamic Engagement (HIDE), kerana dikenal pasti sebagai lokasi berisiko kepada penularan kes Covid-19, akan diarahkan ditutup selama tiga hari berkuat kuasa serta merta.Menteri Kanan (Kluster Keselamatan) Ismail Sabri Yaakob berkata, aktiviti penguatkuasaan bagi semua premis akan dipantau oleh Polis Diraja Malaysia, Angkatan Tentera Malaysia, kementerian perdagangan dalam negeri dan hal ehwal pengguna serta pihak berkuasa tempatan.“Kerajaan juga ingin memaklumkan, semua bazar Ramadan dan bazar Aidilfitri di kawasan perintah kawalan pergerakan (PKP) akan ditutup bermula Isnin ini,” katanya dalam kenyataan hari ini.Sistem HIDE, dibangunkan bersama oleh Bank Negara Malaysia dan Kementerian Kesihatan, bertujuan memberi amaran awal dalam mencegah peningkatan jangkitan Covid-19, dengan menggunakan data daripada aplikasi MySejahtera.Terdahulu, kerajaan telah menerbitkan senarai HIDE pertama premis perniagaan yang dikenal pasti sebagai titik panas Covid-19, yang berpotensi mendatangkan risiko penularan wabak tersebut.


New Zealand keluar amaran tsunami

Agensi Pengurusan Kecemasan Nasional (Nema) New Zealand pada Jumaat mengeluarkan amaran tsunami kali ketiga berturut-turut ekoran gempa dengan kekuatan 8 skala Richter berlaku 8.25 pagi waktu tempatan menggegarkan sekitar Kepulauan Kermadec, kira-kira 1,100 kilometer (km) ke utara Pulau Utara New Zealand.Nema meminta penduduk setempat segera mencari perlindungan di kawasan lebih tinggi, beredar dari semua zon evakuasi tsunami, tidak berada di rumah sehingga dimaklumkan Nema, lapor Agensi Berita Xinhua.Sebelum ini, gempa berkekuatan 7.4 menggegarkan Pulau Raoul, pulau terbesar di Kepulauan Kermadec, pada 6.41 pagi waktu tempatan.Bahagian terjejas ialah kawasan pantai termasuk di utara dan timur Pulau Utara.Menurut Nema, “Gelombang pertama mungkin bukan yang terbesar. Aktiviti tsunami akan berterusan selama beberapa jam dan ancaman itu berterusan sehingga amaran ini dibatalkan. ”Satu lagi gempa berkekuatan 7.1 melanda pada 2.27 pagi waktu tempatan kira-kira 95 km ke timur Te Araroa, titik paling timur laut Pulau Utara New Zealand, menyebabkan gegaran “kuat” dan mencetuskan amaran tsunami, lapor GeoNet NZ.Gempa tersebut disifatkan penduduk tempatan sebagai “menakutkan” dan “paling kuat pernah dirasakan”.Perkhidmatan kereta api dihentikan dan laluan melintasi bahagian timur Pulau Utara ditutup untuk pemeriksaan landasan.


Pendaftaran besar-besaran tanpa kebenaran Selangor punca kekeliruan AstraZeneca

Pendaftaran secara besar-besaran kerajaan Selangor untuk vaksin pilihan AstraZeneca tanpa persetujuan orang ramai dikenal pasti sebagai punca kekeliruan temu janji vaksinasi, menurut siasatan Badan Bertindak Imunisasi Covid-19 Kebangsaan (CITF).“CITF mendapati tempahan dalam jumlah yang ramai ini dilakukan menerusi alamat IP yang sama,” katanya dalam satu kenyataan hari ini.“Pihak SELangkah turut memaklumkan bahawa mereka membuat tempahan bagi slot AstraZeneca tanpa terlebih dahulu membuat semakan sama ada individu dalam pangkalan data ImuniSEL setuju untuk menerima vaksin AstraZeneca maka menggantikan janji temu yang diberi sebelum ini, sekiranya ada.”Kenyataan ini dikeluarkan selepas terdapat rungutan ramai yang diberikan slot vaksin AstraZeneca walaupun sebelum ini mendaftar untuk vaksin lain di bawah Program Imunisasi Covid-19 Kebangsaan (PICK).Kerajaan sebelum ini menawarkan AstraZeneca secara sukarela di bawah PICK selepas orang ramai bimbang dengan jenama itu selepas laporan tentang pembekuan darah selepas menerima vaksin itu.Menurut CITF, pihak SELangkah, aplikasi pengesanan kontak yang digunakan kerajaan negeri Selangor memberi jaminan untuk bekerjasama.“Bagi menyelesaikan isu berbangkit ini dan memastikan bahawa individu yang terbabit akan mendapatkan balik janji temu yang sebelumnya.“Kesulitan yang timbul ini akan diatasi sebaik mungkin dan CITF akan bekerjasama dengan pelbagai pihak dalam memastikan lebih ramai individu menerima vaksin dan sasaran imuniti kelompok dapat dicapai,” menurut kenyataan itu lagi.Rabu lalu, orang ramai menyatakan rasa tidak puas hati kerana gagal membuat tempahan slot untuk suntikan vaksin AstraZeneca, meskipun vaksin ditawarkan dalam jumlah yang besar.MalaysiaNow sebelum ini melaporkan laman sesawang PICK mengalami masalah teknikal selepas pendaftaran vaksin AstraZeneca dibuka kepada orang ramai di beberapa negeri.Slot suntikan vaksin habis ditempah kurang dua jam selepas dibuka pada tengah hari, dengan 1.2 juta berjaya menempah slot.


Kesan Afghanistan pada dunia melangkau satu generasi

Ketika dunia termasuk Malaysia sedang bertungkus-lumus menghadapi virus Covid-19, Afghanistan pula berada di ambang pusingan perang saudara antara tentera kerajaan dengan Taliban.Afghanistan sentiasa dalam perhatian orang Islam di Malaysia sejak tahun 1978 apabila negara itu mula dikuasai komunis.Gerakan Islam generasi 1980-an lahir bersama perjuangan pembebasan Afghanistan daripada penguasaan Soviet Union.Adalah dipercayai bahawa kes Covid-19 juga ada di Afghanistan.Tetapi perhatian kerajaan dan rakyatnya tentulah terhadap persediaan mereka untuk menghadapi kemasukan semula Taliban ke Kabul.Bagi mereka yang mampu atau ada jalan, dipercayai akan meninggalkan Afghanistan.Belum pun menguasai Afghanistan, Taliban mengumumkan kesediaannya untuk bekerjasama dengan China.Nampaknya China akan menggantikan Amerika Syarikat (AS) untuk berperanan sebagai kuasa luar utama di negara itu.Afghanistan merupakan negara strategik bagi China kerana kedudukan geografinya di tengah-tengah laluan sutera bersejarah dan juga dalam kerangka gagasan Satu Jalur, Satu Jalan yang merupakan projek geoekonomi penting bagi China ke arah menjadi kuasa dominan dunia.Dalam sejarahnya Afghanistan merupakan wilayah rebutan bagi empayar zaman terdahulu.Ia juga terkenal sebagai negara yang tidak dapat dijajah oleh kuasa luar.Daripada British sampailah kepada Rusia dan AS.Malangnya rebutan antara kuasa-kuasa ini tidak mendatangkan keamanan dan kemakmuran pada rakyatnya.Akibat peperangan di situ, ramai rakyat Afghanistan yang menjadi pelarian, bukan saja di Pakistan dan Iran tetapi juga Eropah dan AS.Pada tahun 2011, penulis menyaksikan keluarga-keluarga dari Afghanistan menjadi peminta sedekah di pusat membeli-belah di Birmingham, United Kingdom.Bayangkan berapa banyak perbelanjaan yang dicurahkan oleh AS, negara-negara Eropah, Soviet Union dan juga dunia Islam untuk peperangan dan pembinaan semula negara di Afghanistan dari mula ia diperintah oleh komunis sehingga AS mengundurkan tenteranya.Ini belum dikira lagi perbelanjaan oleh badan-badan dunia dan badan bukan kerajaan (NGO) antarabangsa serta sumbangan projek kerajaan asing seperti Jepun dan India yang turut membina empangan di negara itu.Selain itu, terdapat juga penglibatan perdagangan gelap yang berlaku di Afghanistan selama ini.Tentulah persoalan timbul dari mana Taliban memperoleh senjatanya.Begitu juga ke mana hasil ladang pokok-pokok popi yang dijadikan bahan untuk dadah dipasarkan.Afghanistan juga mencorak pemikiran politik dunia, termasuk terhadap gerakan Islam.Ketika Mujahidin melancarkan jihad untuk membebaskan Afghanistan daripada komunis, ia merupakan suatu perjuangan tulen bagi menegakkan negara Islam.Mujahidin mendapat sokongan dana, senjata dan semangat bukan saja dari AS dan Barat tetapi juga dunia Islam, dari Arab Saudi, Iran, Pakistan hinggalah kepada Indonesia dan Malaysia.Apa yang berlaku di Afghanistan menjadi satu naratif padu bagi negara Islam.Maka ada kalangan mengharapkan Afghanistan akan muncul sebagai sebuah negara Islam sebenar selepas komunis berjaya ditumpaskan.Ia diharapkan menjadi Republik Islam kedua selepas Iran.Kalau Iran dianggap negara Syiah, maka Afghanistan pula mewakili negara Sunni.Pada tahun 1980, ketika jihad di Afghanistan, demonstrasi sering diadakan di kampus-kampus dan di depan pejabat kedutaan Soviet Union bagi membantah pendudukan tentera mereka di Afghanistan.Penulis juga turut serta dalam demonstrasi yang dianjurkan oleh kesatuan pelajar di kampus pada zaman itu.Malaysia juga aktif menyokong Mujahidin.Pejabat wakil Mujahidin dibuka di Kuala Lumpur.Ada satu ketika pada tahun 1983 di Wisma Putra, penulis selaku pemberita menghadiri satu taklimat khas oleh Menteri Luar Ghazali Shafie yang menghuraikan panjang lebar mengenai latar belakang apa yang berlaku di Afghanistan.Bagaimana Zahir Shah digulingkan oleh tentera dari golongan komunis.Bagaimanapun apabila Mujahidin menang, apa yang muncul bukanlah sebuah Republik Islam yang stabil dan boleh dijadikan contoh.Sebaliknya perang saudara, iaitu antara kumpulan Mujahidin berlanjutan.Hizbi Islami dan Jamaati Islam serta kumpulan-kumpulan lain bertarung untuk merebut pemerintahan di Kabul.Banyak usaha dibuat untuk mendamaikan perbalahan kumpulan-kumpukan ini tetapi tidak berjaya.Bertambah buruk apabila negara-negara luar turut campur tangan khususnya Arab Saudi, Pakistan dan Iran.Mereka mempunyai kepentingan geopolitik terhadap Afghanistan.Ketika itu AS tidak berminat kerana Soviet Union bukan saja keluar dari negara itu tetapi negara komunis itu sendiri sudah tumbang.Untuk itu penulis pernah menghadiri satu persidangan antarabangsa mengenai Afghanistan yang diadakan di Tehran pada tahun 1989.Dalam keadaan di Kabul belum reda, muncul Taliban yang menyeberangi sempadan Pakistan dan dapat mengalahkan kumpulan-kumpulan Mujahidin hinggalah mereka berjaya menawan Kabul dan menerajui pemerintahan.Pangkalan Taliban adalah di Kandahar dan kebangkitan mereka menakjubkan.Ketika itu kumpulan-kumpulan lain sudah tidak memiliki sokongan dan bantuan AS.Tetapi Taliban kelihatannya lengkap bersenjata.Walaupun kumpulan-kumpulan Mujahidin berbalah sesama mereka tetapi kesemuanya termasuk tokoh-tokohnya dikenali oleh gerakan Islam sedunia.Mereka adalah sebahagian daripada naratif gerakan kebangkitan semula Islam tahun 1980-an.Tetapi tidak Taliban.Gerakan Islam tidak mengenali Taliban.Ketuanya, Sheikh Omar juga tidak dikenali.Akhirnya apabila menguasai Kabul, cara mereka menggunakan kuasa ternyata tidak disenangi oleh kebanyakan umat Islam sedunia.Cara mereka adalah ekstrem dan kasar.Walaupun penguasaan Taliban mendatangkan keamanan pada Afghanistan tetapi pemerintahan mereka memberi nama buruk pada orang Islam.Bagaimana Taliban memberi layanan buruk pada wanita dan cara mereka melaksanakan Syariah menyebabkan banyak kalangan gerakan Islam menilai semula idealisme perjuangan masing-masing.Nama Taliban menjadi istilah bagi menggambarkan satu bentuk Islam ekstrem.Talibanisasi mula dijadikan istilah bagi menggambarkan proses Islam ekstrem itu.Hanya tiga negara mengiktiraf kerajaan Taliban iaitu Pakistan, Arab Saudi dan Emiriah Arab Bersatu.Kefahaman geopolitik terhadap keadaan ini ialah kesemuanya merupakan konspirasi bagi menghalang pengaruh Iran.Keadaan itu menyebabkan umat Islam dan gerakan Islam bukan saja kecewa tetapi hilang minat terhadap Afghanistan.Namun rupanya bukan saja pentadbiran Taliban menjejaskan nama Islam tetapi juga kemunculan Al-Qaeda yang mengamalkan kaedah keganasan bunuh diri memberi pukulan kepada gerakan Islam dan umat Islam.Jihad yang sebelumnya merujuk pada perjuangan untuk membebaskan Afghanistan daripada komunis kini dikaitkan dengan keganasan bunuh diri.Al-Qaeda juga muncul dengan tiba-tiba sedangkan sebelum itu ia tidak dikenali.Al-Qaeda menubuhkan pangkalannya di Afghanistan di bawah perlindungan Taliban.Apabila AS mengaitkan Al-Qaeda dengan Peristiwa 11 September, ia menandakan bahawa A pastiS menyerangnya dan ramai orang awam pasti terbunuh.Setelah dibom bertalu-talu, AS pun mendarat di bumi Afghanistan.Ketika tentera Amerika mara mengalahkan Taliban di wilayah mereka satu persatu pada tahun 2001, penulis menghadiri satu persidangan mengenai keadaan negara itu di Pusat Dagangan Dunia Putra (PWTC) di Kuala Lumpur.Persidangan itu dianjurkan oleh Institut Kajian Strategik Antarabangsa Malaysia (ISIS) dan disertai oleh pelbagai pertubuhan negara ini.Ketua pengarahnya, Noordin Sopie memberikan analisis jelas dan bernas mengenai keadaan di sana.Nada di persidangan itu adalah simpati pada Afghanistan yang teruk dibom oleh AS.Walaupun umumnya tidak menyokong cara dan kelakuan Taliban tetapi ramai peserta mengharapkan ia dapat menghalang kemaraan AS.Maka tidak hairanlah seorang penyampai ucapan yang merupakan warga AS dan dari sektor ahli perniagaan menyatakan kesalnya terhadap hadirin yang bersimpati pada Taliban.Katanya AS adalah mangsa dan seharusnya merekalah yang wajar diberi simpati.AS menguasai Afghanistan selama 20 tahun dengan usaha untuk membina negara itu atas nilai-nilai demokrasi.Setelah 20 tahun berlalu, Presiden Joe Biden memanggil pulang kesemua tenteranya dengan menyatakan bahawa biarlah orang Afghanistan selesaikan masalah mereka sendiri.Kalau hendak dikirakan dari tahun 1981, maka Afghanistan sudah melalui 40 tahun.Itu bermakna sudah berlalu satu generasi.Taliban dijangka akan menguasai semula Afghanistan tentunya generasi baru yang mempunyai sikap berbeza daripada pemimpin dahulu.Diharapkan generasi kini tidak akan mengulangi kesilapan pemimpin-pemimpin dahulu.


Perkhidmatan awam Greece lumpuh akibat mogok, insiden kereta api

Perkhidmatan awam Greece, termasuk sektor pengangkutan lumpuh selama 24 jam akibat mogok di seluruh negara ekoran kemalangan kereta api bulan lepas.
Satu siri protes di tengah-tengah Athens oleh kesatuan pekerja awam ADEDY, kesatuan sektor swasta GSEE, dan kesatuan sekerja serta parti pembangkang berakhir dengan pergelutan antara penunjuk perasaan dan polis, lapor Xinhua memetik laporan agensi berita kebangsaan Greece AMNA.
Menurut anggaran polis, kira-kira 25,000 orang berkumpul di jalan-jalan menuju ibu negara, menuntut akauntabiliti bagi tragedi terburuk di Greece pada 28 Februari, yang meragut 57 nyawa.
Mereka juga menuntut keadilan untuk mangsa dan mendesak landasan kereta api yang selamat untuk semua.
"Kami berada di sini, dan kami menuntut agar segala-galanya didedahkan. Kami tidak akan berhenti sehingga suara kami didengari," Konstantinos Vlachakis, setiausaha Majlis Belia Pusat parti pembangkang utama SYRIZA memberitahu Xinhua.
Empat ketua stesen dan seorang penyelia didakwa setakat ini atas tuduhan kecuaian hingga mengakibatkan kematian ekoran insiden kereta api penumpang bertembung dengan sebuah kereta api barang di tengah Greece.
Kerajaan memohon maaf atas aspek keselamatan operasi rangkaian kereta api, serta berjanji untuk menaik taraf kemudahan itu secara beransur-ansur.
Perkhidmatan penumpang yang dihentikan pada 1 Mac dijangka beroperasi semula secara beransur-ansur di bawah protokol keselamatan ketat bermula 22 Mac, kata pegawai pada Selasa.


Sarawak akan keluarkan dokumen sementara kepada individu tanpa kerakyatan

Kementerian Pembangunan Wanita, Kanak-kanak dan Kesejahteraan Komuniti (KPWK) Sarawak akan mengeluarkan Dokumen Sementara Individu Tanpa Kewarganegaraan Sarawak (DSITKS) kepada individu berusia 21 tahun ke bawah yang lahir di negeri ini.
Menteri Pembangunan Wanita, Kanak-kanak dan Kesejahteraan Komuniti Sarawak Fatimah Abdullah berkata dokumen itu penting supaya mereka yang tidak mempunyai kewarganegaraan terutama kanak-kanak boleh mendapat akses pendidikan dan perkhidmatan kesihatan.
“Hak untuk mendapat pendidikan itu adalah hak asasi setiap kanak-kanak, mereka harus mendapat pendidikan. Ini juga satu daripada usaha kerajaan negeri bagi mengenal pasti jumlah individu tidak mempunyai kewarganegaraan,” katanya pada sidang media di Dewan Undangan Negeri hari ini.
Fatimah berkata bermula 2 Disember ini, KPWK dengan kerjasama Jabatan Pendaftaran Negara (JPN), Pejabat Daerah dan Jabatan Kastam Diraja Malaysia akan turun padang ke kawasan yang telah dikenal pasti untuk mendaftarkan mereka yang tidak memiliki kewarganegaraan.
“Di Kuching, yang kita tahu di kawasan Desa Wira, terdapat kanak-kanak yang tiada dokumen dan status kewarganegaraan yang belum diketahui, terdapat keperluan mendesak, maka kita akan pergi. Di Sibu, Destiny For Children Association, ia menempatkan sejumlah besar kanak-kanak tanpa kewarganegaraan kemudian di Sepupok, Miri dan di Lawas.
“Melalui pengeluaran dokumen sementara tanpa kewarganegaraan ini, kita boleh tahu bilangan yang sedang menunggu keputusan dan sedang memohon,” katanya.
Menurut Fatimah, sejak permohonan DSITKS dibuka pada 1 Nov lepas, kementeriannya telah menerima sebanyak 60 permohonan.
Katanya DSITKS boleh dipohon terus di KPWK atau melalui pejabat daerah yang terdekat dengan pemohon perlu memiliki sijil lahir yang didaftarkan di Sarawak dan berstatus warganegara belum ditentukan serta telah memohon kewarganegaraan Malaysia di bawah Perkara 15A Perlembagaan Persekutuan.


PAS bimbang peratusan keluar mengundi rendah

PAS melahirkan rasa bimbang mengenai kemungkinan peratusan keluar mengundi rendah pada Pilihan Raya Umum ke-15 (PRU15) sekiranya berlaku hujan awal pagi pada hari pengundian Sabtu ini, kata Timbalan Presidennya Datuk Seri Tuan Ibrahim Tuan Man.
Justeru beliau berharap semua pengundi dapat keluar mengundi lebih awal memandangkan beberapa negeri diramal mengalami ribut petir pada sebelah petang pada hari berkenaan.
"Kita minta pengundi supaya keluar mengundi awal, jangan tunggu sampai petang kerana keadaan cuaca yang tidak menentu ketika ini. Saya harap sasaran 70% keluar mengundi seluruh negara dapat dicapai," katanya selepas menghadiri Ceramah Grand Finale Perikatan Nasional di Dataran Kemahkotaan malam tadi.
Bernama hari ini melaporkan beberapa negeri diramal hujan bermula awal pagi Sabtu, iaitu hari pengundian PRU15 dengan ribut petir dijangka berlaku di seluruh negara pada sebelah petang.
Timbalan Ketua Pengarah (Operasi) Jabatan Meteorologi Malaysia (MetMalaysia) Lim Ze Hui berkata antara negeri yang akan mengalami hujan pada awal pagi termasuk Selangor, Negeri Sembilan dan Melaka sehingga ke barat Johor.
Sementara Kelantan dan Terengganu dijangka mengalami hujan berterusan sepanjang hari berkenaan namun MetMalaysia tidak menjangkakan berlaku taburan hujan luar biasa bagi kedua-dua negeri berkenaan.
Bagi negeri-negeri di sebelah utara, cuaca dijangka baik di sebelah pagi.


Siapa paling untung dari ‘Langkah Meridien’ Anwar?

Sandiwara Anwar Ibrahim pada Rabu semakin menarik. Berbagai pendapat tersebar. Ada yang meyakinkan. Ada yang tersangat karut.Kesan dari kenyataan Presiden Umno Ahmad Zahid Hamidi memperlihatkan kononnya sokongan ahli-ahli Parlimen Umno kepada Anwar semakin meningkat.Peningkatan sokongan terhadap Anwar sudah naik sekali ganda. Semasa pengumuman Anwar, dikatakan ada 10 orang ahli-ahli Parlimen Umno akan menyokong Anwar untuk membentuk “kerajaan baru”. Lewat malam pada hari sama sokongan terhadap Anwar daripada Umno meningkat ke 15 orang ahli Parlimen.Semalam, sokongan terhadap Anwar dikatakan sudah mencecah 20 ahli Parlimen. Tiba-tiba Anwar menjadi laku walaupun sebelum ini kedudukannya tersangat lesu, terutamanya selepas Pakatan Harapan Plus menukar kepercayaan kepada Mohd Shafie Apdal.Barangkali angka ini terus meningkat. Tapi tentunya tak boleh melebihi jumlah ahli Parlimen Umno iaitu 39. Barisan Nasional (BN) pada ketika ini mempunyai 43 ahli Parlimen.Entahlah, bagi pentaksub-pentaksub kepada bakal PM 9, segalanya boleh berlaku.Bermula semalam sudah terdapat beberapa suara dari kalangan Umno, menyokong kenyataan presiden mereka. Ada di kalangan ahli Parlimen dan kepimpinan negeri. Termasuk dari sayap parti.Ahli Parlimen Padang Rengas Mohamed Nazri Aziz dengan jelas, menyatakan beliau menarik kembali sokongan kepada Muhyiddin Yassin. Manakala Ahmad Jazlan serta empat ahli Parlimen dari Pahang turut menyokong kenyataan Zahid.Lalu semakin rancaklah penyokong Anwar, mengkhayalkan sebuah kerajaan baru yang akan dipimpin presiden PKR itu.Suara awal datangnya daripada Setiausaha Agung PKR Saifuddin Nasution Ismail. Lalu diikuti oleh tokoh-tokoh lain dari PKR. Membuat kenyataan dalam keadaan mabuk.Lalu seorang “Dr” menulis dengan penuh yakin Anwar akan menjadi PM 9. Lalu membariskan 10 perbezaan dengan “harapan” 16 September 2008. Tulisan yang syok sendiri.Kalau dilihat kepada kenyataan Nazri dan ahli-ahli Parlimen Umno itu, mereka bukan memberi sokongan kepada Anwar. Nazri menarik sokongan kepada Muhyiddin.Ahli-ahli Parlimen lain hanya menyatakan sokongan kepada kenyataan presiden Umno.Melihat kepada kenyataan-kenyataan tersebut, jelas natijahnya sebagai memberi gambaran untuk “memberi tekanan” kepada Muhyiddin.Mungkin ingin mendapatkan sesuatu bagi kepentingan Umno. Atau memaksa Muhyiddin membubarkan Parlimen.Sekiranya, Muhyiddin memilih untuk membubarkan Parlimen, inilah yang ditunggu-tunggu oleh Umno.Sebelum tertubuhnya kerajaan Perikatan Nasional (PN), Umno dan Muafakat Nasional (MN) memang mahu Parlimen dibubarkan.Difahamkan, Umno sudah memperolehi 70 kerusi yang diyakini boleh menang dalam PRU15. Manakala PAS sudah memperolehi 30 kerusi boleh menang.Bila terjadinya PRU 15, maka jelas MN akan membentuk kerajaan. Barangkali masih bersama Muhyiddin ?Nampaknya sandiwara Anwar di Le Meridien, tidak memberikan laba kepada dirinya. Sebaliknya akan merosakkan imejnya. Berbagai perkataan sinikal dilemparkan kepada Anwar.Anwar, secara tidak langsung menyumbang kepada kemenangan MN.Anwar sebagai pelakon utama memikul kerugian. MN terutamanya Umno, akan mendapat laba yang besar.*Tulisan ini merupakan pandangan penulis dan tidak menggambarkan pendirian MalaysiaNow.


Lebih 20 juta dos vaksin Covid-19 diberikan menerusi PICK

Sebanyak 20,014,549 dos vaksin Covid-19 telah diberikan menerusi Program Imunisasi Covid-19 Kebangsaan (PICK) yang dimulakan sejak 24 Februari sehingga semalam, kata Menteri Kesihatan Dr Adham Baba.Dr Adham menerusi perkongsian infografik di Twitternya berkata daripada jumlah itu, sebanyak 13,500,479 merupakan suntikan vaksin dos pertama, manakala 6,514,070 lagi adalah dos kedua.“Mengikut peratusan, 41.3% daripada populasi negara telah mendapat dos pertama, sementara 19.9% sudah melengkapkan suntikan vaksin Covid-19 mereka,” katanya menerusi hantaran itu.Bagi vaksinasi harian pula, Dr Adham berkata sebanyak 512,097 dos diberikan semalam yang mana 315,737 adalah pemberian dos pertama, manakala 196,360 lagi dos kedua.


Penyokong berkumpul di SPRM, kecam tindakan terbaru terhadap Muhyiddin

Pemimpin tertinggi Perikatan Nasional (PN) dan ratusan penyokong berkumpul di luar ibu pejabat Suruhanjaya Pencegahan Rasuah Malaysia (SPRM) Putrajaya, ketika pengerusi gabungan itu Muhyiddin Yassin tiba di tengah-tengah spekulasi penahanannya, hari ini.
Orang ramai menyambut Muhyiddin ketika beliau tiba untuk disoal siasat, dengan rakan gabungan PAS menggerakkan sokongan dari seluruh negara untuk membantah apa yang dikatakan sebagai sebahagian daripada usaha pentadbiran Anwar Ibrahim untuk melumpuhkan PN menjelang Pilihan Raya Negeri (PRN) yang akan diadakan tahun ini.
Timbalan Presiden PAS Tuan Ibrahim Tuan Man antara pemimpin PN yang hadir di luar pejabat SPRM berkata dakwaan itu adalah sebahagian daripada pendakwaan terpilih oleh pihak berkuasa.
Tuan Ibrahim berkata kerajaan juga akan mengelak daripada masalah yang dihadapi oleh Pakatan Harapan (PH) susulan keputusan Pendaftar Pertubuhan berhubung tindakan Umno untuk tidak mempertandingkan dua jawatan tertingginya.
“Saya fikir ini sebahagian daripada usaha untuk menutup kepada isu yang sebenar dan kita yakin bahawa tuduhan ini adalah tuduhan yang terpilih dan kita doa mudah-mudahan Muhyiddin akan selamat dan dipelihara oleh Allah,” kata Tuan Ibrahim kepada pemberita, sambil menambah PAS sudah menyusun beberapa siri program hari ini untuk mempertahankan pengerusi gabungan itu.
Sementara itu,  Ketua Pemuda Bersatu Wan Ahmad Fayhsal Wan Ahmad Kamal mengecam tindakan terbaru terhadap presiden partinya itu.
“Kami mempunyai sokongan tertinggi orang Melayu, jadi mereka cuba bunuh kami,” katanya.
Sementara Setiausaha Agung Bersatu Hamzah Zainudin berkata perhimpunan diadakan pada hari ini untuk menunjukkan Muhyiddin mempunyai sokongan yang besar daripada rakyat.
“Muhyiddin mempunyai sokongan yang besar bukan saja di sini tapi di seluruh negara,” katanya.
Dalam pada itu, Ahli Majlis Tertinggi Bersatu Mohamed Azmin Ali berkata hari ini menandakan kepada permulaan gerakan massa.
“Ada usaha yang terancang untuk melumpuhkan kebangkitan rakyat melalui Perikatan Nasional,” katanya.


Polis tahan 26 suspek pembunuhan presiden Haiti

Jumlah suspek yang ditahan berkaitan pembunuhan Presiden Haiti Jovenel Moise kini mencecah 26 orang, lapor Sputnik memetik kenyataan polis tempatan.Laporan sebelum ini menyebut 23 suspek ditahan terdiri 18 warga Colombia dan lima rakyat Haiti.“Tiga lagi suspek telah ditahan, termasuk anggota polis,” kata Ketua Pengarah Polis Haiti, Leon Charles menerusi akaun Facebook polis, pada Selasa.Moise ditembak mati di kediamannya pada 7 Julai, isterinya, Martine yang turut cedera dalam kejadian itu kini dirawat di sebuah hopsital di Amerika Syarikat.Menurut polis seramai 28 suspek telah dikenal pasti terlibat dalam kes itu.


Lebih baik berjaga-jaga, kata pakar berhubung penularan Covid-19 melalui sentuhan

Pakar kesihatan berkata lebih baik mengambil langkah berjaga-jaga berhubung penularan Covid-19 walaupun terdapat penemuan baru-baru ini oleh agensi kesihatan Amerika Syarikat (AS) risiko dijangkiti virus daripada sentuhan di permukaan tercemar memiliki nisbah kurang dari satu jangkitan bagi 10,000.Sebelum ini, Pusat Pengendalian dan Pencegahan Penyakit (CDC) mengakui permukaan-permukaan yang tercemar bukan satu cara penyebaran virus yang utama.Dalam kemas kini garis panduannya mengenai pembersihan permukaan minggu ini menunjukkan bukti risiko jangkitan melalui cara tersebut adalah rendah.Presiden Persatuan Hospital Swasta Malaysia Dr Kuljit Singh berkata beliau bersetuju dengan penemuan CDC tersebut, namun tetap menyarankan orang awam untuk mengambil langkah pencegahan tambahan terutama di tempat awam.Beliau berkata jangka hayat virus Covid-19 di luar tubuh manusia masih belum diketahui kerana ia bergantung kepada faktor lain termasuk suhu, jenis permukaan dan jenis virus.Beliau turut menambah penularan boleh terjadi dengan cepat jika seseorang bersin atau batuk. Lendir atau cecair yang keluar dari batuk dan bersin boleh mencemari sesuatu kawasan permukaan.“Saya faham apa yang CDC cuba katakan, tapi bayangkan jika seseorang sentuh permukaan yang tercemar selepas pesakit bersin atau batuk di atasnya.“Sukar untuk beri jawapan berapa lama virus boleh hidup di luar perumahnya,” katanya.Bagaimanapun, Kuljit juga mengakui orang ramai tidak boleh menganggap setiap kawasan yang mereka kunjungi dibasmi kuman sebelum mereka merasa selamat.“Sebaiknya lakukan langkah berjaga-jaga dengan bersihkan tangan anda sekerap mungkin dan memakai pelitup muka,” katanya.“Kita cuba gunakan lojik. Jaga kebersihan tangan dan jangan sentuh semua benda.”Kebimbangan dijangkiti Covid-19 melalui permukaan yang tercemar pada awal pandemik mencetuskan kecenderungan orang ramai untuk memakai sarung tangan sehingga beberapa kedai masih menyediakan sarung tangan pakai buang ketika pelanggan masuk ke premis mereka.Namun Kuljit berkata amalan tersebut mungkin lebih banyak memberi bahaya jangkitan daripada sebaliknya, kerana penggunaan sarung tangan boleh menyebabkan para pengguna merasa aman sehingga cuai dalam menjaga keselamatan mereka.“Sebaik sahaja seseorang memakai sarung tangan plastik, secara psikologinya, mereka anggap mereka sudah dilindungi.“Sehingga mereka dengan senang menyentuh semua tempat kerana mereka berfikir sudah dilindungi, tanpa sedar virus itu boleh tersebar dengan lebih cepat,” katanya.Menurutnya, penggunaan sarung tangan juga tidak digalakkan di hospital.“Di beberapa hospital, kami tidak benarkan pesakit masuk dengan memakai sarung tangan. Memakainya boleh menimbulkan rasa aman dengan diri sendiri namun ia bahaya kepada orang lain.”Ketika pandemik Covid-19 melanda negara pada gelombang yang pertama, penyelidik memberi amaran virus itu boleh bertahan selama berhari-hari di permukaan plastik atau besi tahan karat.Ketika itu, CDC mengumumkan jangkitan boleh berlaku jika seseorang menyentuh permukaan yang tercemar sebelum mereka menyentuh mata, hidung atau mulut mereka.Bagaimanaun, Isnin lalu, Pengarah CDC Dr Rochelle Walensky berkata pada sidang media di Rumah Putih bukti menunjukkan risiko jangkitan melalui permukaan adalah rendah.Beliau turut menambah pembasmian kuman hanya disarankan di tempat tertutup di mana terdapat kes yang disyaki atau disahkan dalam tempoh 24 jam.Hal ini sejajar dengan penemuan saintis Switzerland awal tahun ini yang menemui risiko jangkitan Covid-19 dengan menyentuh permukaan tercemar memiliki nisbah “lima jangkitan dari 10,000”.Kajian tersebut menganalisis ratusan sampel yang diambil dari permukaan yang sering disentuh dalam kehidupan seharian.Ia turut menyimpulkan jejak virus yang dapat dijumpai pada beberapa permukaan “sangat rendah sehingga risiko jangkitan daripada sentuhan permukaan tercemar dianggap rendah”.Bagaimanapun, saintis berkata hal ini mungkin tidak berlaku untuk objek seperti meja dan pinggan.Kedua-dua objek itu memiliki jejak virus akibat batuk atau bersin penggunanya sekali gus “titisan virus yang tinggi” mungkin boleh ditemui.Presiden Persatuan Gabungan Pengamal Perubatan Dr Raj Kumar Maharajah juga turut bersetuju dengan kenyataan terbaru dari CDC yang mencadangkan kawasan tertentu hanya perlu dibasmi kuman selepas kes jangkitan disahkan atau disyaki di kawasan tersebut.“Ini adalah cadangan yang sangat praktikal,” katanya, dan menambah langkah berjaga-jaga harus tetap diambil di kawasan sesak sehingga kontak boleh berlaku dan pencemaran kawasan itu dengan virus mungkin terjadi.“Saya rasa kita memang fokus pada penularan virus melalui pernafasan dan sentuhan,” katanya.“Itulah sebabnya kita sentiasa dinasihatkan untuk menggunakan pelitup muka dan sering mencuci tangan.”Beliau turut bersetuju memakai sarung tangan tidak seharusnya diamalkan di tempat awam.“Memakai sarung tangan boleh menyebabkan lebih banyak risiko jangkitan. Cara terbaik adalah bersihkan tangan anda sekerap yang mungkin,” katanya dan menambah SOP yang dilaksanakan ketika ini sudah cukup untuk mencegah penularan Covid-19.


Muhyiddin terima dos pertama vaksin Covid-19

Muhyiddin Yassin hari ini menerima suntikan vaksin Covid-19, menandakan bermulanya Program Imunisasi Covid-19 Kebangsaan, yang menyasar untuk memberikan imunisasi secara percuma kepada penduduk negara ini, baik rakyat tempatan mahupun warga asing.Perdana menteri menerima suntikan dos pertama vaksin jenis Pfizer-BioNTech di Pusat Kesihatan Daerah Putrajaya, Presint 11 di sini, yang merupakan antara Pusat Pemberian Vaksin (PPV) yang dikenal pasti bagi program imunisasi terbesar negara itu.Muhyiddin tiba di pusat kesihatan itu pada kira-kira 2.25 petang dan melalui lima stesen di PPV untuk menjalani proses vaksinasi tersebut.Stesen pertama untuk saringan gejala dan suhu, diikuti stesen kedua untuk pendaftaran bagi mengesahkan kehadiran untuk suntikan vaksin Covid-19, stesen ketiga bagi proses konsultasi dan persetujuan imunisasi, stesen keempat bagi menerima suntikan vaksin Covid-19 dan stesen kelima ialah stesen pemerhatian.Turut menerima suntikan pertama dan merupakan antara yang terawal menerima vaksinasi dalam program imunisasi itu ialah Ketua Pengarah Kesihatan Noor Hisham Abdullah dan empat petugas Kementerian Kesihatan (KKM).Empat petugas KKM itu ialah Dr Tan Yee Ling, Sheilla Mellissa Sikin, Khairul Asraf Mohd Yasin dan Clement a/l Marai Francis.Dr Tan, 30, merupakan Pegawai Perubatan di Klinik Kesihatan Presint 9, Putrajaya manakala Sheilla Mellissa, 31, jururawat di klinik kesihatan tersebut.Khairul Asraf, 44, adalah Penolong Pegawai Perubatan di Pejabat Kesihatan Putrajaya dan Clement, 36, pemandu di Pejabat Kesihatan Putrajaya.Selepas dipantau sekiranya terdapat kesan sampingan suntikan yang diterimanya daripada Ketua Jururawat Kesihatan, Pusat Kesihatan Daerah Putrajaya Presint 11, Lina Ibrahim, di stesen pemerhatian, Muhyiddin kemudian mengambil janji temu bagi pengambilan dos kedua.Vaksin Pfizer-BioNTech perlu disuntik dua kali, dengan suntikan kedua pada hari ke-21 selepas suntikan pertama.Turut berada di PPV itu ialah Menteri Kesihatan Dr Adham Baba dan Menteri Penyelaras Program Imunisasi Covid-19 Kebangsaan yang juga Menteri Sains, Teknologi dan Inovasi Khairy Jamaluddin.


Pemberontakan dalam Pemuda PKR bergejolak ketika pergelutan proksi Anwar berlarutan

Pemberontakan terhadap Ketua Pemuda PKR Akmal Nasir semakin bergejolak selepas beberapa hari ketidakpuasan diluahkan oleh pimpinan pemudanya di beberapa cawangan di negeri itu dalam pergelutan pengaruh antara dua orang kesayangan presiden PKR Anwar Ibrahim.Dalam perkembangan terbaru, empat pimpinan pemudanya dari Melaka turut menyertai rakan mereka di Selangor menuntut Akmal digantikan selepas beliau memecat beberapa ketua Pemuda negeri dan pimpinan utama sayap parti itu di peringkat pusat.Pemecatan ketua Pemuda Selangor dan Perlis selain pembubaran seluruh jawatankuasa negeri dilihat sebagai pergelutan kuasa antara Rafizi Ramli dan Farhash Wafa Salvador yang merupakan orang kuat Anwar.Rafizi yang dilihat kurang menonjolkan diri selepas kalah dalam pertembungannya dalam merebut jawatan timbalan presiden PKR dengan Mohamed Azmin Ali juga dianggap sebagai mentor kepada Akmal.Sejak Azmin dan pasukannya yang keluar dari PKR kerana tidak sebulu lagi dengan kepimpinan Anwar, Rafizi yang juga bekas ahli Parlimen secara terbuka menggesa Anwar untuk memeriksa orang-orang di pejabatnya yang digelar sebagai kartel 2, golongan itu disifatkan Rafizi bakal mengkhianati Anwar itu sekali lagi.Kenyataan tersebut jelas menyasarkan Farhash yang merupakan pengerusi PKR Perak yang dilantik sebagai setiausaha politik Anwar dan kini membina pengaruh politiknya secara meluas dalam parti.Pemecatan orang-orang yang dilihat sebagai sekutu Farhash disusuli dengan beberapa mesyuarat dihadiri kepimpinan cabang untuk memilih ketua baru.MalaysiaNow turut difahamkan langkah untuk menggantikan Ketua Pemuda PKR Selangor Najwan Halimi dengan Chua Wei Kiat hanya menerima tiga undi dari tiga ketua pemuda cabang PKR.Kenyataan bersama oleh 13 ketua Pemuda cabang PKR Selangor semalam turut menolak pelantikan Chua.Bahkan mereka menggesa untuk mesyuarat luar biasa diadakan bagi menggantikan Akmal, mengatakan ketua Pemuda PKR di peringkat pusat itu sudah tidak lagi mendapat kepercayaan mereka.Gesaan serupa turut dilakukan oleh pimpinan Pemuda PKR Melaka yang menyalah Akmal kerana gagal menyatukan parti selepas krisis politik akhir tahun lalu yang akhirnya menyebabkan PKR kehilangan kuasa dalam pentadbiran kerajaan persekutuan.Mereka turut menggesa supaya Ketua Pemuda PKR Melaka Prasanth Kumar dipecat, mendakwa beliau hanya dilihat mengikut lenggok Akmal apabila hanya memilih untuk bermain politik daripada bergerak melakukan gerak kerja di peringkat akar umbi.“Kami juga menuntut agar satu Kongres Angkatan Muda Keadilan Luarbiasa (EGM) diadakan segera bagi memilih semula ketua AMK Malaysia yang baru demi memastikan kestabilan sayap pemuda serta mengukuhkan parti,” kata kenyataan yang ditandatangani empat pemimpin Pemuda PKR Melaka.Sumber PKR memberitahu MalaysiaNow protes pemuda parti itu di Selangor dan Melaka adalah satu permberontakan yang lebih besar terhadap Akmal.“Ini akan menjadi pertarungan antara proksi dan proksi, namun sekali lagi begitulah cara PKR beroperasi, melalui proksi memiliki hubungan dengan peringkat kepimpinan tertinggi parti,” kata sumber itu merujuk ahli keluarga Anwar yang menguasai PKR.


Pujian buat menteri Umno kerana kekal berkhidmat walau ditekan pimpinan parti

Menteri-menteri Umno berhak mendapat pujian kerana terus kekal dalam Kabinet Perikatan Nasional (PN) walau ditekan pimpinan parti supaya meletakkan jawatan.Sekurang-kurangnya tiga menteri Umno diberi peranan besar dalam kerajaan ketika ini dengan mengetuai beberapa portfolio penting bagi memerangi pandemik Covid-19.Selain Dr Adham Baba sebagai menteri kesihatan, Ismail Sabri Yaakob dan Khairy Jamaluddin adalah antara menteri Umno yang dilantik kerajaan bagi mengemudi usaha negara mencapai imuniti kelompok menerusi program vaksinasi kebangsaan.Susulan gesaan dari pimpinan tertinggi Umno supaya parti itu meninggalkan pentadbiran kerajaan ketika ini turut menyebabkan mereka menghadapi tekanan untuk meletak jawatan.Ini kerana, sekiranya mereka tidak meletak jawatan, mereka dituduh atau dianggap membelakangi keputusan dan kemahuan pemimpin parti.Bagaimanapun, dalam pertemuan terbaru mereka dengan Muhyiddin Yassin, menteri-menteri Umno akhirnya mengambil keputusan kekal meneruskan tugas walaupun pelbagai tohmahan dan retorik ditujukan terhadap perdana menteri dalam perhimpunan agung parti itu hujung minggu lalu.Ahli sains politik, Chandra Muzaffar berkata keputusan yang diambil menteri-menteri Umno untuk kekal dalam Kabinet adalah betul mengikut Perlembagaan.“Dalam sistem demokrasi kita, menteri adalah lantikan prerogatif perdana menteri. Jika dia mahu kekalkan seseorang, dia ada kuasa untuk kekalkan. Anda tak perlu ikut pemimpin parti, kerana ia adalah lantikan perdana menteri,” katanya kepada MalaysiaNow.Chandra menambah, perdana menteri juga mempunyai kuasa untuk melantik sesiapa sahaja menyertai Kabinet termasuk mereka yang tidak bersama mana-mana parti politik.“Realitinya, parti tak ada kuasa, yang ada kuasa perdana menteri,” katanya dan menambah kebanyakan menteri ini memegang jawatan kritikal yang memainkan peranan penting ketika krisis ekonomi melanda pada ketika ini.Pemerhati politik Melayu, Kamarul Zaman Yusoff pula berkata peletakan jawatan bagi disesuaikan dengan suara-suara lantang di dalam Perhimpunan Agung Umno akan mengganggu tumpuan kerajaan untuk memerangi Covid-19 dan usaha memulihkan ekonomi negara.Kamarul berkata Muhyiddin dengan jelas tidak bermain politik ketika menggesa menteri-menteri Umno kekal dalam pentadbirannya.“Sekiranya pertimbangan politik yang menjadi perkiraan perdana menteri, maka sudah tentu beliau akan meminta menteri Umno meletakkan jawatan dan melantik ahli Parlimen dari Bersatu atau dari parti-parti komponen PN yang lain sebagai pengganti,” katanya.Shamsul Amri Baharuddin dari UKM menyifatkan tindakan menteri dan timbalan menteri Umno yang menolak keinginan pemimpin Umno sebagai satu keputusan yang waras dan bijak.“Kepentingan peribadi pemimpin Umno yang tercemar ditolak oleh menteri tersebut. Mesti dibezakan keputusan Umno untuk bercerai dengan Bersatu semasa PRU15 dengan kononnya keputusan Majlis Tertinggi Umno yang lemah dan diisi oleh kepentingan-kepentingan peribadi pemimpin yang tercemar.“Menteri Umno ternyata memihak kepada kepentingan rakyat dan negara yang sedang menghadapi cabaran pandemik yang lebih hebat dari tsunami,”katanya kepada MalaysiaNow.Shamsul Amri berkata, keputusan untuk kekal dalam kerajaan itu juga menunjukkan wujud “pemberontakan senyap” terhadap pimpinan parti.Sivamurugan Pandian dari USM berkata, tindakan menteri Umno itu tidak boleh dikatakan sebagai membelakangkan parti sendiri malah MKT juga tidak memutuskan bila mereka perlu buat keputusan walaupun beberapa pemimpin melontar pandangan mereka.“Keutamaan adalah untuk membantu kerajaan selesaikan isu rakyat dan ini tidak bermakna pendirian parti dibelakangkan.“Akar umbi akan memuji tindakan ini untuk tidak campur aduk urusan kerajaan dan parti,” katanya kepada MalaysiaNow.


PH ambil tindakan undang-undang, dakwa darurat dilakukan sebab arahan PM

Majlis Setiausaha Pakatan Harapan (PH) menfailkan satu permohonan di Mahkamah Tinggi Kuala Lumpur bagi membolehkan satu semakan dilakukan terhadap kaedah-kaedah di bawah Ordinan Darurat (Kuasa-Kuasa Perlu) 2021 yang berkenaan penggantungan sidang Parlimen dan Dewan Undangan Negeri (DUN).Permohonan itu dikemukakan oleh tiga orang ahli Dewan Undangan Negeri (Adun) iaitu Salahuddin Ayub (Simpang Jeram), Johari Abdul (Gurun) dan Abdul Aziz Bari (Tebing Tinggi).Menurut satu kenyataan dikeluarkan secara bersama oleh Saifuddin Nasution (PKR), Hatta Ramli (Amanah) dan Anthony Loke (DAP), tindakan mahkamah ini bukan bertujuan untuk mencabar Proklamasi Darurat yang diisytiharkan pada 11 Januari lalu, tetapi bagi menentukan status penggantungan sidang Parlimen dan DUN.“Permohonan ini dibuat bagi menentukan bahawa kaedah-kaedah di bawah Ordinan Darurat tersebut yang membenarkan penggantungan sidang Parlimen dan DUN adalah tidak sah di sisi undang-undang dan bertentangan dengan Perlembagaan Persekutuan,” kata kenyataan itu.Pada 14 Januari, Anwar memberitahu ahli Parlimen bahawa tindakan Perdana Menteri Muhyiddin Yassin mengisytiharkan darurat Covid-19 tidak sah, mengatakan pelaksanaan Perintah Kawalan Pergerakan (PKP) sudah mencukupi untuk memerangi pandemik itu.Katanya, Agong perlu membatalkan pengisytiharan darurat itu dan mengarahkan sesi Parlimen diadakan pada hujung bulan ini.Anwar juga menyediakan draf surat untuk digunakan oleh ahli-ahli Parlimen apabila mereka menulis ke Istana, dan menyuruh mereka untuk berbuat demikian pada 15 Januari.Semalam MalaysiaNow difahamkan Bukit Aman sedang menyiasat Anwar berhubung kenyataan yang disiarkan secara dalam talian mendesak Yang di-Pertuan Agong membatalkan proklamasi darurat.Siasatan itu dilakukan selepas beberapa laporan polis mendakwa Anwar melakukan hasutan dengan mempersoalkan kuasa Perlembagaan Agong untuk mengisytiharkan darurat.Kata kenyataan itu lagi perdana menteri bersama Kabinet bertindak secara tidak sah dan melanggari Perlembagaan Persekutuan apabila menasihati Yang Di-Pertuan Agong untuk menggantung sidang Parlimen dan DUN.“Kerajaan persekutan, kerajaan-kerajaan negeri, dan wakil rakyat di seluruh negara memerlukan persidangan-persidangan pada waktu kritikal ini untuk mengumpulkan suara rakyat yang diwakili, membincangkan dan meluluskan undang-undang, dasar atau langkah bagi menangani penularan wabak Covid-19 serta urusan lain yang membabitkan pentadbiran kerajaan dan kehidupan rakyat.”Tambah kenyataan itu PH mengambil tindakan mahkamah ini atas komitmen dalam menegakkan kedaulatan undang-undang dan mempertahankan keluhuran Perlembagaan Persekutuan.


Saya bukan ibu saudara Jho Low, kata bekas setiausaha 1MDB

Bekas setiausaha syarikat 1Malaysia Development Berhad (1MDB) Goh Gaik Kim memberitahu Mahkamah Tinggi hari ini bahawa beliau bukan ibu saudara ahli perniagaan yang diburu pihak berkuasa, Low Taek Jho atau Jho Low.Goh, 54, yang merupakan setiausaha syarikat 1MDB dari 31 Mac 2011 hingga 1 April 2016 menafikan dakwaan beliau mempunyai sebarang hubungan dengan Low.Beliau berkata demikian semasa pemeriksaan balas oleh peguam Najib Razak, Wan Aizuddin Wan Mohammed pada perbicaraan bekas perdana menteri itu terhadap pertuduhan penyelewengan dana 1MDB bernilai RM2.3 bilion.“Saya dengan tegas mengatakan saya bukan ibu saudaranya. Bukan itu sahaja, malah saya juga tidak ada apa-apa kaitan dengannya. Sebenarnya pertama kali saya bertemu Jho Low ialah pada 2011 sebulan selepas saya menyertai 1MDB. Ketika itu saya sedang makan tengah hari dengan pengarah 1MDB Ong Gim Huat dan Radhi Mohamad.“Saya rasa semasa dia sampai ketika itu, Radhi berkata ‘oh, itu Jho Low’, dan Ong bersama Radhi kemudiannya bangun dan pergi menyapanya. Saya cuma lihatnya dari jauh, pada masa itu saya tidak tahu siapa dia (Low).“Selepas makan tengah hari, saya bertanya kepada mereka siapa Jho Low kerana pada pandangan saya sudah pasti dia mempunyai kaitan dengan syarikat ini kerana kedua-dua mereka pergi untuk menyapanya, namun mereka hanya berdiam diri,” kata saksi ke-17 pendakwaan.Aizuddin: Jadi anda tidak diperkenalkan kepada Jho Low?Beliau menjawab “tidak”.Apabila peguam itu menunjukkan gambar Low, saksi itu berkata beliau tidak cam dengan gambar itu kerana beliau hanya melihat wajah ahli perniagaan itu dari jauh sahaja.Katanya beliau kemudiannya tidak pernah melihat Low selepas makan tengah hari pada 2011 itu.Menjawab satu soalan, saksi itu berkata beliau tidak pernah dimaklumkan oleh pengurusan kanan 1MDB bahawa Jho Low mempunyai apa-apa peranan dalam syarikat itu.Najib, 68, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Lawrence Sequerah bersambung.


Mahkamah Rayuan tangguh pendengaran kes tuntutan RM10.3 juta LHDN dari anak perempuan Najib

Mahkamah Rayuan hari ini menangguhkan pendengaran permohonan kerajaan bagi mencabar keputusan Mahkamah Tinggi tahun lalu yang menolak mengeluarkan ringkasan penghakiman dalam saman terhadap anak perempuan Najib Razak berhubung tunggakan cukai sebanyak RM10 juta.Pendengaran rayuan kes oleh Lembaga Hasil Dalam Negeri (LHDN) yang pada mulanya dijadualkan hari ini kemudian ditangguh kepada 15 Disember depan, kata peguam Nooryana Najwa seperti dipetik The Edge.Menurut laporan portal itu, tiada alasan diberikan berhubung penangguhan tersebut.Nooryana, anak kedua Najib dari perkahwinannya dengan Rosmah Mansor, dinamakan sebagai defendan dalam saman yang difailkan LHDN pada Julai 2019 selepas beliau gagal menyerahkan borang cukai pendapatan bagi penilaian dari 2011 hingga 2017.LHDN menuntut RM10,335,292.36 dengan kadar faedah tahunan sebanyak 5% dari tarikh penghakiman hingga tarikh realisasi, kos, dan pelepasan seperti yang dilihat munasabah oleh mahkamah.Pada 26 Ogos tahun lalu, Mahkamah Tinggi Shah Alam menolak permohonan LHDN bagi ringkasan penghakiman.Ringkasan penghakiman adalah keputusan mahkamah tanpa pendengaran kenyataan daripada saksi.Mahkamah turut mendapati sijil yang ditunjukkan oleh kerajaan sebagai bukti jumlah tanggungan cukai dan kebolehbayaran tidak ditandatangani oleh ketua pengarah LHDN seperti yang disyaratkan di bawah Seksyen 142 Akta Cukai Pendapatan 1967.


AirAsia mohon maaf masalah dihadapi penumpang ketika Hari Raya

AirAsia mengambil maklum dan memohon maaf kepada penumpang yang telah mengalami kesulitan akibat penjadualan semula beberapa penerbangan susulan peningkatan permintaan mendadak pada musim perayaan kali ini.Ketua Pegawai Eksekutif AirAsia Malaysia Riad Asmat berkata beberapa faktor dan insiden yang tidak dapat dielakkan telah mengakibatkan kelewatan di luar jangkaan serta kawalan syarikat penerbangan itu.“Kami berusaha sedaya upaya memastikan kesan gangguan paling minimum untuk semua penumpang dan memastikan semua dapat tiba di destinasi masing-masing dengan cepat termasuk melancarkan penerbangan khas untuk membawa penumpang yang terkandas,” menurutnya dalam kenyataan hari ini.Beliau juga berkata antara faktor yang menyumbang kepada penjadualan semula penerbangan semasa musim perayaan ini ialah permintaan untuk penerbangan domestik telah naik dengan sangat mendadak dan pembukaan sempadan negara sejak 1 April lepas.“AirAsia Malaysia juga kini beroperasi hanya dengan 40 pesawat berbanding hampir 100 pesawat semasa prapandemik. Ini disebabkan giliran menunggu yang panjang untuk kemudahan penyelenggaraan pesawat di Malaysia dan serantau sebelum sesebuah pesawat yang sudah lama tidak beroperasi dapat disahkan selamat untuk terbang semula sepertimana arahan Pihak Berkuasa Penerbangan Awam Malaysia,” katanya.Riad berkata selain kerosakan dan masalah teknikal lazim yang ditemui semasa proses pemeriksaan rutin, berlaku insiden luar jangka seperti pintasan burung, kerosakan akibat objek asing serta panahan petir sehingga menyebabkan tiga hingga lima pesawat terpaksa dikeluarkan daripada jadual sepanjang tempoh perayaan ini.Beliau berkata keutamaan AirAsia buat masa ini ialah meminimumkan pembatalan penerbangan dan memastikan semua penumpang tiba di destinasi masing-masing dengan selamat.Katanya setiap perubahan pada jadual penerbangan akan dimaklumkan kepada penumpang melalui emel dan khidmat pesanan ringkas ke nombor telefon yang didaftarkan semasa tempahan tiket.Sekiranya memerlukan maklumat atau bantuan lanjut, penumpang boleh menghubungi talian sembang AVA melalui AirAsia Super App atau laman sesawang airasia.com atau ke kaunter perkhidmatan AirAsia di lapangan terbang terdekat.


Angka korban tanah runtuh meningkat 26 orang

Satu lagi mayat mangsa insiden tanah runtuh di tapak perkhemahan Father’s Organic Farm, Batang Kali ditemui hari ini, menjadikan jumlah kematian akibat tragedi itu kini adalah 26.
Jabatan Bomba dan Penyelamat (JBPM) dalam kenyataan di laman Facebook yang memetik sumber Pusat Pengurusan Operasi JBPM berkata satu mayat lelaki dewasa ditemukan pada pukul 11.16 pagi di sektor B (kem Farmview).
Kenderaan yang membawa mayat itu dilihat keluar dari lokasi pencarian pada kira-kira pukul 11.57 pagi.
Perkembangan terbaru itu menjadikan jumlah mangsa yang masih hilang adalah tujuh, manakala 61 selamat, daripada keseluruhan 94 mangsa insiden itu yang berlaku pada 2.42 pagi, Jumaat lepas.
JBPM hari ini memaklumkan pasukan mencari dan penyelamat akan membuat penggalian lebih dalam bagi mencari mangsa di kawasan kejadian selepas mengambil kira penemuan mangsa ke-25 semalam yang dijumpai pada kedalaman "luar jangkaan" iaitu kira-kira 17 meter di sektor C (Riverside).


PRU lebih awal boleh jerat Umno, kata penganalisis

Umno dan Barisan Nasional (BN) mungkin sedang “berjalan di atas air” selepas kemenangan besar pada Pilihan Raya Negeri (PRN) Melaka 20 November lalu, namun penganalisis memberi amaran bahawa mengadakan pilihan raya umum dengan lebih awal boleh “menjerat” parti Melayu itu.Penganalisis politik dari Universiti Malaysia Terengganu, Yusri Ibrahim berkata, PRN Melaka mampu memberikan cerminan awal kepada senario PRU15, namun ia berbeza dengan Pilihan Raya Umum ke-15 (PRU15).“PRN Melaka tidak boleh dijadikan sandaran untuk menjangkakan keputusan PRU15.“Keputusan terburu-buru memanggil PRU berisiko menjerat Umno,” katanya dalam satu wacana pasca PRN Melaka di Kuala Lumpur hari ini.Presiden Umno Ahmad Zahid Hamidi baru-baru ini menggesa Perdana Menteri Ismail Sabri Yaakob untuk membubarkan Parlimen seterusnya memberi laluan kepada PRU15 diadakan lebih awal susulan kejayaan BN memenangi PRN Melaka dengan majoriti dua pertiga.Zahid yang mengetuai sekumpulan pemimpin Umno yang digelar kluster mahkamah baru-baru ini menyatakan, memorandum persefahaman (MoU) antara pihak kerajaan dan Pakatan Harapan (PH) bukan satu “kitab suci” yang tidak membenarkan PRU awal.Yusri berkata, pertandingan tiga penjuru atau lebih di Melaka memberi kelebihan kepada BN kerana Perikatan Nasional (PN) tidak memiliki undi teras di negeri itu.Namun katanya, senario sama dalam PRN Melaka tidak akan terjadi dalam negeri yang mempunyai demografi berbeza seperti Terengganu, Kelantan, Pahang, Kedah dan Perlis.Katanya lagi, sekiranya peratusan undi keluar bertambah sedikit sahaja berbanding 65% pada hari mengundi PRN Melaka, PN berkemungkinan mampu merampas lebih banyak kerusi.“Berlaku peningkatan momentum kepada PN di saat akhir dan jika ia berterusan, PN boleh tambah banyak lagi sokongan di kawasan Melayu,” jelasnya.PRN Melaka menyaksikan pertandingan tiga penjuru antara BN, PN dan PH. BN memenangi 21 daripada 28 kerusi sekali gus memperoleh majoriti dua pertiga.Beberapa pihak menzahirkan kegusaran berhubung keputusan untuk mengadakan PRU15 lebih awal dari Julai 2022 seperti yang dicadangkan oleh bekas perdana menteri, Muhyiddin Yassin ketika menawarkan kerjasama dengan pembangkang sebelum meletakkan jawatan.Menteri Kesihatan Khairy Jamaluddin baru-baru ini menyelar desakan mengadakan PRU15 lebih awal sebagai tidak bertanggungjawab.Katanya, kes positif Covid-19 dan kemasukan pesakit Covid-19 ke hospital berada pada tahap membimbangkan, selain kemunculan varian baru dari Afrika.Bagi pensyarah jabatan sejarah Universiti Malaya, Hamidin Abd Hamid, Umno tidak boleh terlalu selesa dengan kemenangan itu kerana konflik dalaman antara “kluster mahkamah” dan “kluster menteri” bakal memburuk sejurus PRN Melaka.“Di Melaka ada pertarungan puak dalam Umno yang akan memberi kesan kepada pemilihan Umno pada masa akan datang.“Dominasi kluster mahkamah lebih tinggi (selepas PRN), dan kita mahu tengok apakah respons kluster menteri,” katanya merujuk kepada kumpulan pemimpin Umno yang berdepan pertuduhan rasuah dan yang mejawat jawatan menteri dalam Kabinet Ismail.Jelas Hamidin, meskipun Umno ingin “menyerang ketika besi masih panas”, nyawa politik Ismail ibarat dihujung tanduk apabila berdepan ancaman dalaman tersebut.“Kluster mahkamah mahu PRU sebelum keputusan mahkamah mereka yang bakal menggugat kedudukan mereka dalam parti.“Mereka boleh bergerak atas nama parti, tapi bukan nama kerajaan,” katanya.Tambah beliau, sekiranya pemilihan Umno diadakan sebelum PRU15, ia dilihat boleh memberi kelebihan kepada Ismail dan kluster menteri dalam konteks kepimpinan parti.


Betina memilih jantan

Makan tengah hari di Restoran Garuda tidak meriah. Jarang warga London datang makan tengah hari. Satu dua meja sahaja yang digunakan.Budaya makan warga London ialah makan malam kecuali pada bulan Disember. Ini apabila Hari Raya Krismas bakal datang dan ramai Pakcik Santa menebeng di merata persimpangan jalan memberi sedekah atau mengiklankan barangan.Ketika musim pesta-pestaan ini Restoran Garuda akan dihujani oleh “jamuan pejabat”. Siang dan malam restoran penuh. Bulan Disember dan Januari poket aku penuh dengan duit tip.Dari hasil ini, aku berupaya membayar yuran sekolah bila kampus dibuka lepas tahun baru.Pada hari Rabu musim panas tahun 1990 itu, aku seorang diri bekerja sebagai pelayan pada waktu makan tengah hari di Restoran Garuda. Hampir jam 1.00 dua wanita yang sudah putus haid masuk ke restoran.Dari pakaian kasut Nike, seluar panjang luas, jaket dan topi, aku yakin makcik berdua ini pasti pelancong dari Amerika Syarikat.Mereka sedang menapak dan merayau-rayau menziarahi kota London. Aku menyantuni mereka dengan penuh hormat.Bukan aku nak mengayat. Tidak. Ini bukan agendanya. Aku tahu pelancong dari Amerika Syarikat tidak akan gagal meninggalkan duit tip.Di Amerika aku difahamkan memberi tip ini menjadi satu kemestian, “obligatoire” kata orang Belgium. Telefon berdering. Aku menjawab.“Aku masih ada dua makcik Amerika, restoran tutup lepas jam dua. Ok…aku datang.”Mata aku memandang kepada meja besar di mana dua pelanggan sedang menikmati bergedil dan sate.Janina meminta aku datang ke tempat biasa, kedai kopi di China Town di Charing Cross Road. Aku juga tak sabar nak tahu apa perkembangan dari iklan Janina “menjual diri” dalam majalah Time Out.Makcik Amerika selesai makan. Mereka meninggalkan Restoran Garuda. Aku mengemas meja. Bersepah duit syiling, kecil dan besar di atas meja.Aku menjadi lima pound lebih kaya tengah hari itu. Jam 2.30 petang dengan pantas aku memasang nota “CLOSED” di tepi pintu.Aku menapak ke Charing Cross Road. Dari jauh aku nampak Janina sudah mengambil meja di kaki lima kafe.“Apa cerita.. berjaya ke?” Dengan cepat aku bertanya.“Sue… tuan rumah aku hairan…. ha ha ha.” Janina ketawa kuat tapi tak sekuat ketawa aku.“Surat banyak dalam peti surat… aku kata pada Sue aku sedang melamar nak cari kerja baru…. entah dia percaya entah tidak.”“Berapa banyak surat jawapan sampai.” Dengan gelojoh aku bertanya.“Semalam tiga.. sebelum itu ada lima keping… hari ni ini ada satu lagi.”Janina menunjukan pada aku sembilan keping sampul surat.Semua surat dari jantan Mat Salleh ingin mencari betina “oriental”.“Baca la.” Janina mencapai beg tangan kemudian melambakkan surat ke atas meja.Amoi pelayan datang. Aku meminta kopi hitam dan kuih pau. Janina meminta air teh limau panas.Aku membuka surat pertama. Jantan bernama Erick. Surat tulisan tangan besar dan jelas. Erick berumur 30-an dari Kent.Ada gambar poskad Erick berdiri di tepi kereta. Jantan ini tidak menyatakan dia bujang atau duda.“Mamat ini dari Kent, jauh la…kampung dia di luar London.” Aku memberi komen.“Muka ok… badan ok… jauh macam mana Sham?” Janina inginkan pencerahan.“Ini dekat Dover, pelabuhan kapal. Aku turun naik di sana dari Belgium atau Perancis. Mamat ni nak bergaya..eksyen…laaa…tunjuk dia ada kereta..boring laaaa.”Aku memberi pandangan berasakan ilmu semiotik yang baru aku belajar dari kuliah Ian Green cikgu kelas teori filem.“Wow .. tempat jauh …… tolak…tolak.” Janina buat keputusan.Amoi pelayan kedai kopi membawa pesanan kami. Aku cukup suka makan kuih pau yang dihangatkan sambil menghirup kopi pahit hitam.Aku buka surat kedua dari jantan bernama Nigel, juga berumur 30-an.Lelaki bujang ini menulis: “friendship and seeking long term relationship.”Maknanya jantan Nigel ini amat serius dan sedang mencari teman hidup.Nigel menuliskan yang dia juga suka masakan Asia.Tinggal di E7, Stratford East London. Muka kacak bergaya.“Woit… Mamat ni tinggal kat Stratford… aku tahu tempat ini… dulu aku pernah tinggal di sana. Tumpang rumah kawan aku Yunus, awal dulu… mula-mula aku sampai ke London. Emak dan abah aku pun pernah datang ke sana.”“Okay ke kampung Stratford ni?” Janina ingin tahu daerah Stratford.Inilah perkara yang celaka tentang London. Kalau kita sepintas lalu datang ke London sebagai pelancong, kita lihat semua indah.Taman bunga, pengangkutan awam, tempat hiburan, kafe, restoran dari seluruh dunia, panggung wayang, panggung teater, semuanya menarik.Dalam keindahan ini ada cilaka yang maha cilaka. Sistem kelas di United Kingdom ini memang cilaka.Sistem kelas Inggeris, “the English class system”, ini lebih tebal dari sistem kasta di India.Pakaian boleh diubah untuk tidak menunjukkan kelas. Mungkin duit boleh membeli baju terbaru dari Chanel atau Hermes.Duit boleh menutup badan tapi bila buka mulut kelas akan terbuka luas.Loghat warga London yang miskin berbeza dari bunyi pengucapan warga London dari kelas atasan atau elit.Kelas atasan berbahasa dengan bunyi pengucapan sama seperti suara penyampai berita di British Broadcasting Corporation (BBC).Dari sini muncul istilah loghat BBC atau yang lebih tinggi darjatnya loghat Queen’s English, bahasa pengucapan Baginda Queen dan kerabat diraja.Hakikatnya memiliki gaya penampilan, elegan dan kelas tidak dapat dibeli dengan wang ringgit. Ini samalah seperti cuba mengubah Pantai Dalam untuk menjadi Bangsar South.Adalah mustahil asal usul kad pengenalan 03 akan berubah jadi 14. Loghat 03 akan terkeluar juga sekali sekala.Paling cilaka juga sekolah tempat belajar dan universiti juga menunjukkan kelas. Bukan keputusan atau pencapaian akademik.Begitu juga akhbar dan buku yang dibaca juga akan menunjukkan kelas. Filem apa yang ditonton, jenis filem apa yang diminati, genre teater apa yang dianggap ada kelas.Justeru muzikal di West End dianggap teater lekeh.Teater muzikal ini dianggap hiburan untuk penternak ayam dari Belanda yang kini berduit selepas menjual telur, lalu datang ke London untuk melihat teater.Tentang teater muzikal ini aku tak akan lupakan apa yang terjadi kepada diri aku.Tahun 1986 aku sedang hangat bercinta dengan Carmen, gadis Basque dari Sepanyol.Tahun itu juga aku menonton teater muzikal “La Cage aux Follies” di West End.Aku budak kampung dari Jelebu merasa amat berbangga dapat menonton teater di West End.Bila Carmen datang melawat aku di London aku dengan bangga konon bercerita tentang teater yang baru aku tonton.“That’s a musical…. we don’t watch that kind of theatre, too simple.”Carmen menembak jatuh kebanggaan aku. Aku senyap tak bersuara.Semenjak dari tarikh itu, aku tidak lagi menonton apa-apa teater muzikal di West End.Budak kampung dari Jelebu merasa malu. Paling cilaka ialah alamat rumah.Kawasan kediaman ini benar-benar menunjukan kelas.Kelas bukan berasaskan rumah banglo atau flat, tetapi di mana tertulisnya alamat tempat tinggal. Duduk di Hamstead dengan serta merta dianggap kelas intelektual.Islington North London, wilayah kampung seniman, pemuzik atau pereka fesyen.Surrey untuk kelas orang berduit, pemain dan penjaga pasaran saham di City of London.Jika di Tower Hamlets, ini di East End wilayah miskin yang pada satu masa dahulu didiami oleh imgiran Yahudi.Selepas Perang Dunia Kedua, Tower Hamlets menjadi kampung imigran Bangladesh sama seperti Brixton jadi kampung orang hitam dan Southall dipanggil Little India.“Stratford ni, di East End.” Aku menerangkan kepada Janinah.“Tak nak laaa, jantan East End tak cool. Entah-entah Mat Bangla menyamar jadi Mat Salleh…ha ha ha.” Janina terbarai ketawa sambil menolak Nigel.Aku selesai membaca tiga helai surat jantan mencari betina.Semua surat yang aku baca menarik. Gambar yang aku lihat semua kelihatan kacak.Gambar dipotret khas untuk mengiklan diri. Semua jantan dalam lingkungan umur 30-an.Semua jantan sedang gian nak mencari betina dari Asia.Betina “oriental” dianggap manja, tak banyak songel dan amat baik untuk dijadikan bini.Ini terpahat dalam mitos jantan Mat Salleh.“Kau nak yang macam mana?” Aku bertanya kepada tuan punya badan.“Aku pun tak tahu… semua okay… susah nak pilih… aku rasa kena jumpa satu satu.” Janina menjawab.“Ni macam nak beli seluar…. masuk kedai seluar… nampak banyak seluar…. rambang mata… semua cantik… semua nak.” Aku buat bandingan.“Aku nak buat macam Sang Kancil … satu dua tiga lekuk, surat jantan aku ketuk… mana kena … aku rasuk… ha ha haa.” Janina berseloka sambil ketawa.Wow… sekarang pasal nak cari jantan Melayu kau datang…kau ingat pada Sang Kancil… jantan Melayu kau tak ingat.” Aku juga turut ketawa.Tiba-tiba Janina meletakkan sembilan keping surat itu dan dia mengetuk dengan jarinya satu per satu.“Nah ini yang dulu… buka dan baca.” Janina menghulurkan surat itu pada aku.Aku menyambut dan membaca surat itu. Surat ini dari jantan bernama Christopher Kelly dari Chelsea. Arkitek berumur 32 tahun.Isi surat: “I am looking for LTR not ONS with loads good SOH.”“Ehhh… aku tak faham apa bendanya LTR.. ONS.. dan SOH ini… ini cakap apa ni?” Asal usul kampung aku muncul bila bertembung dengan akronim moden.“Laaa….kau tak tahu? LTR… long term relationship… ni nak ajak se hidup semati… ONS ini one night stand …. bukan nak tidur semalam saja… SOH ni…. sense of humor… pandai berjenaka… ini bahasa iklan.. tulis panjang-panjang orang muak nak baca.”Janina memberi pencerahan pada budak kampung dari Jelebu.Janina membuat keputusan untuk berjumpa dengan Christopher Kelly.“Aku nak ajak jumpa di Soho.”“Garuda laa… boleh aku tengok sama…aku layan special kau berdua nanti.”Cadangan dari pelayan Restoran Garuda.“Nak makan Italian… mana ok?”“Amalfi di Old Compton Street.. tak jauh dari Restoran Desaru tempat aku kerja dulu.”“Ujung minggu ni ke….. kau tak sabar nak jumpa Kelly.”“Kau nak gi salon.. pasang rambut.” Aku melawak.“Bukan saja salon… aku nak beli Wonderbra, nak naikkan buah dada. Ha ha ha.”Kami sesama terbarai ketawa.Aku mengangkat tangan untuk memanggil Amoi pelayan. Amoi sampai aku membayar.“Wow… banyak duit.” Janina berseloroh.“Tadi Mak Cik Amerikan sedekah pada aku tadi….nak tanya hotel mana mereka duduk…tapi dua-dua dah kering haid…ha ha.” Aku terbarai ketawa.“Eh.. kau ni tak takut ke … jumpa orang yang tak kau kenali?”Aku masih was was dengan projek cari jantan ini.“Kau pernah ada blind date kan? Sama je… jumpa minah dalam Garuda… macam aku nak jumpa Kelly dalam restoran Itali. Garuda makanan Melayu… Amalfi makanan Itali.”Bila Janina bertanya tentang blind date, temu janji dengan sosok yang tak dikenali ini aku teringat kisah aku pada tahun 1972.Ini ketika aku tinggal di Kolej Kelima, Universiti Malaya.Kawan satu kolej dan satu fakulti, si Zainal ini ada kekasih yang dia dipanggil Jija.Nama penuh aku tak tahu.Zainal ini selalu bersurah tentang Jija.Mereka berkenalan semenjak dari zaman sekolah menengah lagi.Bila Zainal masuk universiti saham Zainal melonjak naik.Emak bapak Jija tak melarang Jija keluar bersama Zainal.Aku jantan solo. Sibuk dengan aktiviti persatuan. Sibuk ke sana ke sini.Kami duduk di Master House Kolej Kelima, rumah banglo lima bilik yang dijadikan bilik asrama.Master House ini memang istimewa.Lelaki dan perempuan tiada larangan keluar masuk ke rumah kami.Bila Zainal pulang dari berjumpa dengan Jija dia akan bercerita tentang itu dan ini.Ini bukan lagi kisah cinta monyet. Ini kisah cinta kejantanan jantan yang sedang membara.“Isham… kau tak ada girl friend ke? Ramai kat fourth college…. tak kan tak ada…. kau duduk kat union house memang tak ada woman?” Zainal menganjing aku.“Carilah la untuk aku seorang.” Aku melawak.“Betul ke ni? kawan Jija ada… nak ke?” Zainal jadi serius.Aku yang awalnya melawak kini beralih pedoman.Ini satu yang baru. Aku tak perlu menolak.“Betul ke? Jija ada kawan?”“Sabtu depan.. Jija datang KL… aku suruh dia ajak Susan, kawan dia datang sama. Susan ni half half.. ada darah Cina, Melayu dan India … dulu ada boy friend… tapi tersangkut dadah.”Zainal memberi pengenalan agar aku bersedia Sabtu depan.Aku ingat lagi petang Sabtu itu.Zainal membonceng motosikal aku, BS2974, Honda 90CC. Kami menuju Taman Tasik, Petaling Jaya.Jija dan Susan duduk atas kerusi tepi tasik.Ini kali pertama aku melihat Jija kekasih Zainal.Susan aku lihat gadis manis yang bukan Melayu, yang bukan India dan bukan Cina – anak jati Malaysia.Susan pada hemat aku anak gadis manis mimpi basah setiap jantan.“Ni Isham.”Zainal kenalkan aku pada Jija dan Susan.Kami bersalaman. Zainal menarik tangan Jija dan terus berundur menuju ke bawah rumpun buluh.Aku tinggal dengan Susan. Sebenarnya ketika ini aku tak tahu apa yang sedang aku lakukan.Aku bergerak jauh dari rumpun buluh di mana Zainal dan Jija sedang memadu kasih.Susan mengikut aku dari belakang.Kemudian kami duduk di atas rumput menghadap tasik. Kami duduk seolah-olah dua kekasih yang sedang berasmara.Demi Zeus aku tak tahu apa yang harus aku lakukan.Segala kejantanan aku punah. Belum pernah aku merasa diri aku tersesat. Sesat barat di mana aku tak tahu apa yang wajib aku ucapkan.“Rumah you di mana?” Soalan bodoh dari aku.Zainal sudah terangkan yang Susan duduk di Puchong.“Puchong.” Sepatah jawapan dari Susan.Kepala aku bertanya bagaimana agaknya Usman Awang memadu cinta hingga dia boleh menghasilkan teater “Uda dan Dara”.Aku yang sedang berhadapan dengan dara ini hilang akal.Tidak tahu apa yang seharusnya aku tuturkan.Lidah aku yang petah di Sudut Pidato tiba-tiba kelu di hadapan gadis ayu ini.Aku memerhatikan Zainal d bawah rumpun buluh.Jelas mereka dua kekasih yang sedang dilamun cinta berahi.Antara Zainal dan Jija sehelai rambut tidak akan lurus.Manakala antara aku dengan Susan, seekor gajah boleh melintas.Ketika itu aku rasa masa berjalan terlalu lama.Bila agaknya Zainal akan puas mengucup Jija.Bila agaknya cumbu mesra mereka akan selesai. Aku terseksa menunggu.Satu jam pada hari Sabtu itu aku rasakan seperti 10 jam.Semuanya berjalan lambat.Aku tidak tahu apa isi perbualan aku dengan Susan. Yang aku ingat hanya Susan tinggal di Puchong.“I will see you after my date.”Janina membawa aku kembali ke London dan meninggalkan Zainal, Jija dan Susan di tepi Taman Tasik, Petaling Jaya.“Ok… all the best with your blind date. Jangan duduk bawah rumpun buluh.”Aku tak sengaja tersebut rumpun buluh, walhal di London tidak ada buluh.“Buluh apa?” Janina hairan bertanya.“Selamat berdating…jangan keras macam buluh…nanti jantan takut.”Aku mengalih jawapan dan terus menapak meninggalkan Janina menuju ke Restoran Garuda untuk kembali menjadi pelayan.


Hakim perlu taat Perlembagaan, tegas junjung undang-undang, kata Tengku Maimun

Hakim-hakim perlu taat kepada Perlembagaan Persekutuan dan tegas dalam menjunjung kedaulatan undang-undang pada semua keadaan.
Ketua Hakim Negara Tengku Maimun Tuan Mat berkata demikian dalam ucapannya pada prosiding rujukan yang diadakan semalam bagi memperingati bekas ketua hakim negara Mohamed Salleh Abas.
Beliau berkata tahun 1988 akan selalu dikenang sebagai detik hitam dalam sejarah badan kehakiman Malaysia kerana kebebasannya yang dijamin oleh Perlembagaan Persekutuan, dikejutkan dengan pemecatan Salleh selaku ketua hakim negara.
“Ia mengakibatkan pergolakan dalam sistem kehakiman negara dan memberikan tamparan hebat kepada badan kehakiman dan Perlembagaan, katanya.
Tengku Maimun berkata episod 1988 seharus dijadikan satu pengajaran oleh hakim-hakim bahawa biarpun terdapat percubaan untuk menjejaskan kebebasan badan kehakiman, mereka dalam segala keadaan perlu taat kepada Perlembagaan Persekutuan dan tegas dalam menjunjung kedaulatan undang-undang.
Dalam memperingati Salleh, Tengku Maimun berkata bekas ketua hakim negara itu adalah seorang tokoh perundangan yang berani dan hebat kerana telah mempertahankan Perlembagaan Persekutuan dan  gigih mempertahankan kebebasan badan kehakiman hingga ke akhir hayatnya.
Beliau berkata Salleh pernah berkata hakim-hakim patut mematuhi dan menghormati konsep pemisahan kuasa dan hakim-hakim tidak  sepatutnya mencampuri domain eksekutif atau cawangan perundangan kerajaan.
Tengku Maimun berkata Salleh dengan beraninya mempertahankan peranan badan kehakiman, telah memberitahu adalah peranan badan kehakiman untuk mentaksahkan sebarang tindakan eksekutif atau badan perundangan menggunakan perintah prerogatif atau pengisytiharan sekiranya mereka melampaui batas kuasa yang diberikan kepada mereka oleh Perlembagaan Persekutuan.
Beliau berkata sepanjang Salleh berkhidmat sebagai ketua hakim negara, badan kehakiman Malaysia mendapat pujian sebagai contoh kepada negara lain dalam kebebasan kebolehpercayaan badan kehakiman.
Tujuh bulan sebelum kematian beliau, badan kehakiman menjemput Salleh ke Istana Kehakiman  untuk minum lewat petang bagi memperingati beliau yang menjadi satu rencana khas di dalam Buku Tahunan Kehakiman Malaysia.
“Dalam beberapa dekad sejak dipecat, beliau berkata tiada penutupan untuk beliau kerana tidak berpeluang untuk mengucapkan selamat tinggal kepada kakitangan mahkamah, badan kehakiman dan golongan peguam. Petang itu berakhir dengan acara ringkas untuk mengucapkan selamat jalan kepada Tun Salleh.
"Tidak disangka petang itu merupakan satu perpisahan dengan ucapan selamat tinggal terakhir kami kepada Tun Salleh,” katanya.
Prosiding rujukan itu dipengerusikan Tengku Maimun yang hadir bersama Presiden Mahkamah Rayuan Rohana Yusuf, Hakim Besar Malaya Azahar Mohamed dan Hakim Besar Sabah dan Sarawak Abang Iskandar Abang Hashim.
Timbalan Menteri di Jabatan Perdana Menteri (Parlimen dan Undang-Undang) Mas Ermieyati Samsudin dan 39 ahli keluarga Salleh hadir pada prosiding perujukan, tradisi yang dianjurkan bagi memperingati anggota golongan peguam yang telah pergi.
Peguam Negara Idrus Harun dan Presiden Majlis Peguam Malaysia Karen Cheah dan cucu Salleh, Nuralissa Norrazak juga menyampaikan ucapan sebagai penghormatan.
Salleh yang berasal dari Kampung Raja, Besut di Terengganu meninggal dunia pada 16 Januari tahun lepas di Hospital Sultanah Nur Zahirah, Kuala Terengganu dua hari selepas disahkan positif Covid-19. Ketika itu beliau berusia 91 tahun.
Beliau berkhidmat sebagai ketua hakim negara di Mahkamah Persekutuan dari 1984 sebelum dipecat pada 1988 dan beliau mempertahankan kebebasan badan kehakiman ketika berlaku krisis perlembagaan semasa Dr Mahathir Mohamed menjadi perdana menteri ketika itu.
Kemudian beliau menyertai politik dan bertanding di kerusi Dewan Undangan Negeri Jertih, Terengganu dengan tiket PAS pada tahun 1999.
Selepas mengundurkan diri daripada politik beliau menjadi seorang peguam dan sering muncul di Mahkamah Persekutuan dan Mahkamah Rayuan.


Saifuddin diselar selepas gelar pengundi PN ‘kurang pendidikan’

Golongan belia di kawasan Parlimen Bukit Gantang menyampaikan pesanan mereka kepada pemimpin PKR Saifuddin Nasution mengatakan beliau tidak layak menjadi menteri di Kementerian Dalam Negeri selepas tewas pada Pilihan Raya Umum ke-15 (PRU15) lalu, kata Syed Abu Hussin Syed Abdul Fasal.
Ahli Parlimen Bukit Gantang dari Perikatan Nasional (PN) itu berkata pesanan itu dikirimkan oleh anak-anak muda di tempatnya supaya didedahkan ke persidangan Dewan Rakyat.
Ini susulan kenyataan Saifuddin yang mempertikai pendapatan dan latar pendidikan mereka hanya kerana mereka mengundi serta menyokong PN.
"Yang Berhormat Senator menteri dalam negeri telah merendahkan-rendahkan tahap pendidikan dan tangga gaji mereka.
"Mereka mengatakan agar disebut dalam Parlimen ini bahawa menteri juga tak layak jadi menteri," katanya merujuk kepada ucapan Saifuddin yang melabelkan golongan muda menyokong PN tidak mempunyai pendidikan tinggi dan tiada pendapatan tetap dalam kehidupan.
Beliau dipercayai membuat kenyataan tersebut ketika berucap dalam Konvensyen Pakatan Harapan (PH) Kedah 2023 yang diadakan di Sungai Petani, pada 25 Februari lalu.
Terdahulu, tular video pendek tersebut di media sosial.
Rata-ratanya tidak berpuas hati dengan kenyataan beliau yang disifatkan tidak adil dan terlalu menghina golongan muda.
Saifuddin antara pemimpin PKR yang gagal mempertahankan kerusi Parlimen disandangnya.
Beliau kalah di Parlimen Kulim Bandar Baharu pada PRU15 lalu, kemudiannya dilantik jawatan senator untuk menjawat menteri dalam negeri dalam kerajaan campuran PH-Barisan Nasional (BN).


Peningkatan kos makanan ternakan punca harga ayam naik

Mengakui berlaku peningkatan harga ayam, Menteri Perdagangan Dalam Negeri dan Hal Ehwal Pengguna Alexander Nanta Linggi berkata, peningkatan kos makanan ternakan ayam yang diimport adalah antara penyebab utamanya.Berikutan itu, katanya kementerian perdagangan dalam negeri dan hal ehwal pengguna (KPDNHEP), mengadakan beberapa sesi libat urus dengan pemilik ladang ayam besar di negara ini, serta perbincangan dengan kementerian pertanian dan industri makanan (Mafi), bagi membolehkan penetapan harga ayam standard dilaksanakan.Hasilnya, harga ayam standard ditetapkan pada harga RM7.90 dalam Skim Harga Maksimum Musim Perayaan (SHMMP) Hari Raya Puasa 2021, yang akan bermula Rabu ini sehingga 20 Mei, berbanding RM7.50 pada SHMMP Hari Raya Puasa 2020.“Terdapat pelbagai faktor kenaikan harga ayam, tetapi yang paling ketara peningkatan kos makanan ternakan ayam sejak Januari tahun ini, iaitu jagung dan soya yang diimport dari luar negara,” katanya dalam sidang media mengumumkan SHMMP Hari Raya Puasa 2021 di kementeriannya semalam.SHMMP Hari Raya Puasa 2021 selama 30 hari iaitu 22 hari sebelum perayaan, pada hari perayaan dan tujuh hari selepas hari perayaan, melibatkan 12 jenis barangan membabitkan empat kategori iaitu ayam, telur ayam, daging dan hasil laut.Nanta berkata, kawalan harga dilaksanakan di setiap peringkat rantaian pengedaran ayam, iaitu peringkat ladang, borong dan runcit, bagi mengekang kenaikan harga ayam yang berlebihan.“Penetapan ini tidak membebankan peniaga, kerana setiap rantaian pengedaran ayam tersebut telah mendapat keuntungan masing-masing,” katanya yang berharap penetapan harga ayam itu mengurangkan rungutan rakyat, berhubung isu kenaikan harga terutama ayam yang merupakan sumber protein yang mudah diperolehi.Beliau berkata kawalan harga ayam itu hanya melibatkan ayam hidup, ayam standard dan ayam super sahaja, semasa musim Perayaan Hari Raya Puasa.“Harga bagi bahagian ayam yang telah dipotong tidak kawal, contohnya dada, kaki dan paha,” katanya.Nanta memberi amaran agar harga ayam atau barangan lain tidak dinaikkan melebihi harga yang telah ditetapkan dalam SHMMP Hari Raya Puasa 2021.“Kita galakkan mereka untuk jual dengan harga lebih murah daripada yang telah ditetapkan dalam SHMMP Hari Raya Puasa 2021.“Sekiranya ada yang menaikkan harga barangan, kita akan ambil tindakan nasihat terlebih dahulu dan sekiranya mereka tetap berdegil, tindakan undang-undang akan diambil,” katanya.Semalam, Nanta dilaporkan berkata, KPDNHEP telah mengeluarkan 24 notis kepada pemborong yang disyaki mencatut dalam Operasi Antipencatutan 8.0 (Ops Catut 8.0) selama dua hari, bermula 15 April di seluruh negara.Ops Catut 8.0 yang dilaksanakan, susulan kenaikan mendadak harga ayam yang dikesan baru-baru ini juga, turut mengeluarkan 16 notis kepada penternak atas kesalahan sama.


IMF turunkan unjuran pertumbuhan global, risiko kemelesetan meningkat

Tabung Kewangan Antarabangsa (IMF) merancang untuk menurunkan lagi unjuran pertumbuhan globalnya pada Julai, lapor Sputnik, memetik Pengarah Urusan IMF Kristalina Georgieva pada Rabu.
"Penunjuk terkini membayangkan suku kedua yang lemah – dan kami akan mengunjurkan penurunan tahap selanjutnya untuk pertumbuhan global bagi 2022 dan 2023 dalam Kemas Kini Prospek Ekonomi Dunia hujung bulan ini," kata Georgieva dalam satu hantaran blog.
Beliau berkata walaupun inflasi kekal lebih tinggi daripada jangkaan, bank pusat utama perlu mengumumkan pengetatan monetari selanjutnya untuk menangani kenaikan harga.
Langkah sedemikian adalah perlu tetapi ia akan membebankan proses pemulihan ekonomi, kata Georgieva.
Beliau menambah bahawa keadaan ekonomi global akan terus sukar pada 2022 dan 2023 dengan risiko kemelesetan yang semakin meningkat.
Keseluruhan prospek adalah "amat tidak menentu," dan gangguan selanjutnya terhadap bekalan gas asli ke Eropah boleh menjerumuskan banyak ekonomi ke dalam kemelesetan dan mencetuskan krisis tenaga global, katanya.
"Ini antara punca yang boleh memburukkan lagi keadaan yang sedia sukar," tambah Georgieva.
Sementara itu, IMF turut memberi amaran bahawa ekonomi AS bertambah sukar kerana pihak berkuasa cuba untuk menentu ukur tindak balas terhadap inflasi yang sedang berlaku dan mengelakkan kemelesetan.
"Usaha menghalang kemelesetan di Amerika Syarikat juga menjadi semakin mencabar manakala krisis Rusia-Ukraine, pandemik Covid-19 yang berlarutan dan kekangan sampingan bekalan mewujudkan cabaran tambahan,” menurut IMF. IMF mengeluarkan kenyataan selepas mengadakan rundingan Artikel IV dengan AS.
 IMF memuji daya tahan sistem kewangan AS dan usaha Rizab Persekutuan untuk mengekalkan kelancaran pasaran kewangan.
"Dalam konteks ini, para pengarah menggalakkan pihak berkuasa untuk melaksanakan baki cadangan FSAP (Program Penilaian Sektor Kewangan) untuk mengukuhkan lagi sistem kewangan," menurut kenyataan itu.
IMF mengesyorkan agar kerajaan AS membatalkan sekatan perdagangan dan kenaikan tarif yang telah diperkenalkan sejak lima tahun lalu serta bekerjasama secara aktif dengan rakan dagangan untuk mengukuhkan sistem perdagangan pelbagai hala berasaskan peraturan yang berpusat di sekitar Pertubuhan Perdagangan Dunia (WTO), tambah kenyataan itu.
Ia juga memberi amaran bahawa meskipun pemulihan cepat daripada wabak Covid-19 dan kesan rangsangan dasar yang agak positif, ekonomi AS terus menghadapi cabaran inflasi yang ketara berpunca daripada kenaikan harga tenaga dan gangguan bekalan global yang berterusan.


Jumlah korban gempa bumi Turki-Syria melepasi 21,000, ramai jadi gelandangan

Kesejukan, kelaparan dan putus asa mencengkam ratusan ribu penduduk yang hilang tempat tinggal akibat gempa bumi di Turkiye dan Syria, manakala harapan semakin pudar untuk lebih ramai mangsa ditemui hidup di tengah-tengah runtuhan bangunan.
Setakat ini angka kematian akibat gempa bumi, yang melanda awal pagi Isnin itu melepasi 21,000 di kedua-dua negara.
Itu melepasi angka lebih 17,000 orang yang terkorban akibat gempa bumi pada kekuatan yang sama melanda kawasan lebih padat penduduk di barat laut Turki pada 1999.
Seorang pegawai Turkiye berkata, bencana itu menimbulkan "kesukaran yang sangat serius" untuk mengadakan pilihan raya yang dijadualkan pada 14 Mei di mana Presiden Recep Tayyip Erdogan dijangka menghadapi cabaran paling sukar dalam tempoh dua dekad.
Dengan kemarahan yang memuncak susulan penyampaian bantuan yang perlahan dan kelewatan dalam usaha menyelamat dijalankan, ia pasti akan memainkan peranan sekiranya ia masih diteruskan.
Sementara itu, konvoi pertama Pertubuhan Bangsa-bangsa Bersatu yang membawa bantuan kepada rakyat Syria yang terjejas melintasi sempadan dari Turkiye, tiga hari sejak gempa berlaku.
Di wilayah Idlib Syria, Munira Mohammad, ibu kepada empat anak yang melarikan diri dari Aleppo selepas gempa bumi, berkata: "Semuanya kanak-kanak di sini, dan kami memerlukan alat pemanas dan bekalan, malam tadi kami tidak dapat tidur kerana cuaca sangat sejuk. Ia sangat teruk."
Beratus-ratus ribu penduduk di kedua-dua negara kehilangan tempat tinggal pada pertengahan musim sejuk. Ramai mendirikan khemah sebagai tempat perlindungan sementara di tempat letak kereta pasar raya, masjid, tepi jalan atau di tengah-tengah runtuhan, terdesak untuk mendapatkan makanan, air dan haba.
Di sebuah stesen minyak berhampiran bandar Kemalpasa di Turkiye, orang ramai memilih pakaian yang disumbangkan. Di bandar pelabuhan Iskenderun, wartawan Reuters melihat orang ramai berkumpul di sekeliling unggun api di tepi jalan dan di garaj dan gudang yang rosak.
Pegawai dan pengamal perubatan berkata 17,674 orang maut di Turki dan 3,377 di Syria akibat gegaran 7.8 magnitud Isnin, menjadikan jumlah yang disahkan terkorban kepada 21,051.
Pakar bimbang jumlah itu akan terus meningkat secara mendadak


Kes harian lepasi 2,800 jangkitan, 12 lagi terkorban

2,852 kes baru Covid-19 direkodkan semalam menjadikan jumlah keseluruhan sebanyak 4,953,418 kes.
Sebanyak 3,710 pesakit turut dilaporkan sembuh, menjadikan jumlah keseluruhan kes sembuh sebanyak 4,888,938.
Ketika ini, 27,914 kes aktif direkodkan di mana 25,969 atau 93% daripadanya menjalani kuarantin kendiri.
Tiada pesakit di pusat kuarantin sementara 1,848 (6.5%)  kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 97 kes dan 57 daripadanya memerlukan bantuan alat pernafasan.
12 lagi kes kematian dicatatkan menjadikan keseluruhan korban akibat wabak itu sebanyak 36,566 orang.


Kabinet beri tumpuan kepada persiapan banjir bukan bubar Parlimen, kata menteri kanan

Kabinet berpegang kepada peruntukan-peruntukan dalam Perlembagaan berhubung penentuan tarikh pembubaran Parlimen, meskipun Umno sedang mendesak Perdana Menteri Ismail Sabri Yaakob untuk mengadakan Pilihan Raya Umum ke-15 (PRU15) pada tahun ini, kata seorang menteri kanan.
Mohamed Azmin Ali yang juga menteri perdagangan antarabangsa dan industri berkata, mesyuarat Kabinet tidak menjurus ke arah menentukan tarikh PRU15 kerana tiada keperluan menyegerakannya.
"Jemaah menteri yang akan memberikan nasihat kepada Yang di-Pertuan Agong dan perdana menteri akan membawa mandat daripada jemaah menteri.
"Dalam perbincangan awal, kita telah menyatakan kepada perdana menteri untuk tumpukan kepada persiapan kemungkinan berlaku banjir.
"Kita ada masa yang panjang dan tidak perlu tergesa-gesa," katanya pada sidang media selepas pelancaran jentera pilihan raya Bersatu Selangor di Shah Alam, Selangor hari ini.
Azmin yang juga ahli majlis pimpinan tertinggi Bersatu berkata tidak terkejut dengan desakan Umno untuk membubarkan Parlimen pada tahun ini. Katanya, ia dilakukan untuk kepentingan beberapa individu tertentu.
Top five Umno termasuk Ismail baru-baru ini bertemu di ibu pejabat Umno di Pusat Dagangan Dunia Kuala Lumpur di Kuala Lumpur bagi mencapai konsensus berhubung tarikh pembubaran parlimen dan penentuan tarikh pilihan raya.
Presiden Umno Ahmad Zahid Hamidi kekal dengan pendirian untuk melaksanakan pilihan raya pada tahun ini meskipun dikritik hebat ekoran musim banjir dan peralihan monsun yang dijangka melanda negara pada hujung tahun ini.
Menurut Azmin, walaupun situasi ekonomi negara semakin baik, negara memerlukan sedikit masa untuk meyakinkan pelabur-pelabur asing dalam membawa pelaburan.
“Hanya dengan pelaburan baru dapat kita cipta pertumbuhan yang mampan dan peluang pekerjaan," katanya.


‘Jumpa di mahkamah,’ Dr Mahathir beritahu Khalid Abu Bakar

Dr Mahathir Mohamad hari ini berkata sudah mengarahkan peguamnya untuk menjawab surat tuntutan dihantar bekas ketua polis negara, Khalid Abu Bakar yang mendakwa bekas perdana menteri itu memfitnahnya dengan dakwaan membocorkan maklumat pasukan petugas khas 1MDB.Khalid merupakan ketua polis negara pada ketika itu.“Saya menerima surat tuntutan daripada bekas ketua polis negara, Khalid Abu Bakar,” kata Mahathir di akaun Twitter.“Saya sudah mengarahkan peguam saya untuk menjawab. Saya akan berjumpa beliau di mahkamah.”Mahathir sebelum ini dilaporkan berkata, tindakan terhadap bekas perdana menteri Najib Razak tertangguh disebabkab Khalid membocorkan maklumat pasukan petugas khas 1MDB pada 2015.Disebabkan itu Khalid memberikan Mahathir tujuh hari untuk memohon maaf berhubung kenyataan yang dikatakan memfitnahnya.Khalid turut menuntut Mahathir menarik kembali kenyataannya dan menuntut pampasan sebanyak RM10 juta sekiranya bekas perdana menteri itu gagal berbuat demikian.


Lebih 6 juta dos vaksin Covid-19 diberikan sehingga semalam

Jumlah keseluruhan pemberian dos pertama dan kedua vaksin Covid-19 di negara ini setakat semalam sudah melebihi enam juta dos.Menteri Kesihatan Dr Adham Baba berkata setakat semalam, seramai 4,384,441 menerima dos pertama manakala 1,666,757 individu sudah melengkapkan dos kedua, menjadikan keseluruhan pemberian kedua-dua dos berjumlah 6,051,198.Menerusi perkongsian di Twitter, beliau memaklumkan lima negeri yang mencatatkan peneriman kedua-dua dos tertinggi ialah Selangor dengan 216,386 diikuti Sarawak (188,289), Johor (176,080), Perak (154,422) dan Kuala Lumpur (145,906).Mengenai vaksinasi harian bagi Program Imunisasi Covid-19 Kebangsaan, Adham berkata sebanyak 235,623 dos diberikan semalam, tertinggi sejak ia dimulakan pada 24 Feb lepas.Katanya daripada jumlah tersebut,181,840 merupakan penerima suntikan dos pertama manakala 53,783 lagi dos kedua.


KKM tandatangani perjanjian pembelian 150,000 pakej pil anti Covid-19

Kementerian kesihatan (KKM) hari ini menandatangani surat akujanji pembelian 150,000 pakej ubat antiviral Molnupiravir dengan Merck Sharp & Dohme bagi merawat pesakit Covid-19.Dalam sebuah kenyataan, menteri Khairy Jamaluddin berkata keputusan tersebut dibuat sebagai persediaan memulakan peralihan ke fasa endemik untuk hidup bersama virus Covid-19 dengan menambah pilihan rawatan inovatif baru bagi melawan Covid-19.“Kajian yang dijalankan oleh Merck Sharp & Dohme mendapati Molnupiravir menurunkan kadar kemasukan ke wad sebanyak 50% selain turut berkesan ke atas varian-varian virus Covid-19 yang lebih ganas seperti Gamma, Delta dan Mu,” katanya.Dalam pada itu, Khairy mengingatkan sekalipun ubat Molnupiravir berkesan merawat Covid-19, ia tidak bermakna vaksin tidak diperlukan lagi.“Fungsi vaksin adalah untuk mengurangkan jangkitan dan mencegah daripada mendapat jangkitan yang lebih teruk.“Ubat Molnupiravir tidak boleh mencegah jangkitan. Ia hanya bermanfaat kepada yang sudah dijangkiti. Kita memerlukan kedua-dua kaedah untuk menurunkan beban penyakit Covid-19, sekaligus memberikan impak yang lebih besar dalam usaha pencegahan dan kawalan penularan jangkitan virus Covid-19,” katanya.Banyak negara Asia berusaha untuk mendapatkan bekalan rawatan berpotensi itu lebih awal setelah mereka ketinggalan daripada negara-negara Barat dalam program vaksinasi Covid-19 yang terganggu akibat kekurangan bekalan.Korea Selatan, Taiwan dan Malaysia mengatakan mereka sedang melakukan perbincangan untuk membeli ubatan keluaran Merck tersebut yang dikatakan berpotensi merawat Covid-19, sementara Filipina, yang kini menjalankan rawatan percubaan bagi pil tersebut berkata kajian domestiknya akan dapat membuka akses bagi rawatan jangkitan wabak tersebut.Semalam, Singapura juga turut mengumumkan telah bersetuju untuk mendapatkan akses kepada Malnupiravir dalam usahanya menangani jangkitan tersebut terhadap pesakit Covid-19.“KKM akan terus memantau perkembangan pembangunan ubat-ubatan berkaitan rawatan pesakit Covid-19 di seluruh dunia untuk memastikan negara kita tidak ketinggalan untuk mendapatkan rawatan terbaik kepada penduduk Malaysia,” kata Khairy.


Malaysia mengundi pada 19 November

Rakyat Malaysia akan keluar mengundi pada 19 November bagi memilih kerajaan baru dalam Pilihan Raya Umum ke-15 (PRU15).
Hari penamaan calon ditetapkan pada 5 November, memberikan dua minggu tempoh kempen dengan pengundian awal akan dijalankan pada 15 November.
Perdana Menteri Ismail Sabri Yaakob mengumumkan pembubaran Parlimen pada 10 Oktober, memberi jalan PRU15 diadakan tahun ini walaupun terdapat bantahan berikutan kebimbangan banjir dan gesaan untuk menumpukan usaha pemulihan ekonomi pasca Covid-19.
Beliau turut mengesyorkan semua negeri membubarkan Dewan Undangan Negeri (DUN) bagi membolehkan pilihan raya negeri (PRN) dijalankan serentak dengan persekutuan.
Bagaimanapun DUN Sabah, Sarawak, Melaka dan Johor yang baru sahaja menjalankan PRN dikecualikan.
Setakat ini, hanya Perak, Pahang dan Perlis membubarkan DUN masing-masing.
Sementara Kelantan, Terengganu dan Kedah, yang diterajui PAS dan negeri diterajui PH termasuk Selangor, Pulau Pinang dan Negeri Sembilan, memilih untuk tidak membubarkan DUN.

Sabah, Melaka, Sarawak mengadakan PRN pada 2021 sementara PRN Johor diadakan pada Mac 2022.
Pengerusi Suruhanjaya Pilihan Raya (SPR) Abdul Ghani Salleh berkata PRN Pahang, Perak dan Perlis akan diadakan serentak dengan peringkat Persekutuan pada 19 November dengan hari penamaan calon pada tarikh yang sama.
Tarikh yang sama turut ditetapkan bagi Pilihan Raya Kecil (PRK) Bugaya di Semporna, Sabah.
Sebanyak 21,173,638 pengundi layak untuk membuang undi pada PRU15.
Parti atau gabungan politik yang memenangi majoriti mudah sebanyak 112 dari 222 kerusi Parlimen bakal membentuk kerajaan baru Malaysia.
Dalam pada itu, Ghani berkata sebanyak 363,516 pegawai akan dilantik bagi pengurusan proses PRU15 dan PRK Bugaya.
Sebanyak 8,958 pusat mengundi biasa dengan 38,348 saluran mengundi disediakan sementara 578 pusat pengundian dengan 970 saluran akan digunakan.
Ghani juga berkata perjalanan PRU15 dan PRK di Sabah kali ini dianggarkan memerlukan peruntukan sebanyak RM1.01 bilion.


Junta Myanmar laksana undang-undang tentera di dua bandar Yangon

Junta Myanmar pada Ahad mengumumkan pelaksanaan undang-undang tentera di dua bandar Yangon setelah sekurang-kurangnya 18 penunjuk perasaan terbunuh sejak rampasan kuasa 1 Februari.Sekurang-kurangnya 100 orang terbunuh dalam tunjuk perasaan besar-besaran sejak kudeta tentera ke atas kepimpinan Aung San Suu Kyi, walaupun aktivis dan kumpulan hak asasi percaya jumlahnya lebih tinggi.Junta berulang kali memberikan alasan rampasan kuasa yang dilakukan adalah ekoran penipuan pilihan raya pada November tahun lalu selepas parti Liga Nasional Demokrasi (NLD) pimpinan Suu Kyi memenanginya.Media yang dikendalikan kerajaan mengumumkan pada Ahad bahawa bandar Hlaing Tharyar yang Yangon dan bandar Shwepyitha akan diletakkan di bawah undang-undang tentera.Kedua-dua bandar itu terkenal dengan populasi penduduk berpendapatan rendah dan merupakan kawasan perkilangan.Junta “melaksanakan undang-undang tentera dan badan kehakiman diterajui panglima tentera wilayah Yangon … demi menjaga keamanan, keluhuran undang-undang dan secara lebih efektif,” kata seorang penyiar di sebuah stesen televisyen milik kerajaan.Sejak beberapa minggu lalu, tentera dan polis telah melakukan tindakan keras hampir setiap hari terhadap para penunjuk perasaan yang menuntut demokrasi.Kedua-dua institusi keselamatan itu menggunakan gas pemedih mata dan menembak peluru getah dan hidup bagi meleraikan protes anti kudeta secara besar-besaran itu.Penunjuk perasaan dilihat mengubah suai tong sampah sebagai perisai diri apabila penunjuk perasaan cedera ditembak pihak berkuasa.Namun, kesemua mereka yang cedera tidak dapat dihubungi, kata seorang doktor.“Setakat ini, saya dapat mengesahkan 15 orang telah meninggal dunia,” kata dokter itu kepada AFP, di samping turut menambah bahawa dia telah merawat sekitar 50 orang penunjuk perasaan.Wakil Pertubuhan Bangsa-Bangsa Bersatu (PBB) di Myanmar turut mengutuk keras pertumpahan darah tersebut dengan menyifatkan bahawa masyarakat antarabangsa, “termasuk masyarakat serantau, perlu bersatu dalam solidariti bersama rakyat Myanmar dan aspirasi demokratik mereka”.Christine Schraner Burgener turut berkata dalam kenyataannya bahwa beliau telah mendapat aduan dan “kisah memilukan mengenai pembunuhan, penganiayaan terhadap penunjuk perasaan dan penyiksaan terhadap tahanan.”Kekejaman yang sedang berlaku itu disifatkan beliau sebagai “melemahkan prospek keamanan dan kestabilan” di Myanmar.


Perancis sekat serangan ke atas laman web daripada pelakon Rusia

Menteri Luar Perancis Catherine Colonna berkata negara itu telah menyekat serangan digital hibrid ke atas laman web kementeriannya yang mungkin dilakukan oleh pelakon berkaitan kerajaan Rusia.
Serangan turut disasarkan ke atas laman web kerajaan lain dan laman media Perancis.
Colonna juga berkata Perancis percaya terdapat kempen yang lebih meluas untuk menyebarkan maklumat salah di Perancis oleh protagonis Rusia.
"Kempen ini adalah berdasarkan halaman internet palsu yang dicipta untuk menggodam identiti media tempatan dan laman web kerajaan, serta mencipta akaun palsu di rangkaian media sosial," kata Colonna dalam satu kenyataan.
Moscow secara konsisten menafikan bahawa ia menjalankan operasi penggodaman.
Colonna mendakwa kedutaan Rusia dan institut kebudayaan republik itu menjadi dalang dalam kempen ini.
Beliau turut mengulangi sokongan Perancis terhadap Ukraine dalam konfliknya dengan Rusia.
Banyak negara di seluruh dunia yang menyatakan sokongan mereka untuk Ukraine telah mendedahkan ancaman sama di laman web.
Awal minggu ini, pihak berkuasa Switzerland berkata beberapa laman web kerajaan telah disasarkan dalam serangan pengedaran denial-of-service (DDoS) yang didakwa didalangi penggodam pro-Rusia.
Bulan lalu, pihak berkuasa AS berkata bahawa FBI telah mensabotaj perisian berniat jahat yang digunakan oleh perisik elit Rusia.